Di sebalik “I see you” Lisa Kamal dan kesihatan mental

Terpapar di portal sensasi bermodalkan petikan dan imej mudah tular satu berita tentang Lisa Kamal yang terpilih menjadi wakil graduan Universiti Wisconsin-Madison, Amerika Syarikat (AS) dengan gambar Lisa lengkap berjubah istiadat konvekesyen, bersama senyuman dengan gaya menunjukkan jari kepada hadirin; penuh cool sekali.

Tak cukup dengan itu, portal begini juga rata-ratanya menyertakan petikan “I see you, you made it!” dan ayat seperti “Pelajar Malaysia gemparkan Amerika!” Hebat, bukan?

Tambahan lagi, mendengar sedikit pengenalan tentang Lisa, semua pencapaiannya amat membanggakan; antaranya berjaya mendapat geran penyelidikan prasiswazah terbaik universiti tersebut, diiktiraf antara pelajar yang berpotensi dan mendapat anugerah oleh Persatuan Geologi Amerika, aktif dalam seni persembahan, dan aktif dalam Persatuan Pelajar Malaysia dengan membantu mengembalikan Malaysian Night, sebuah sambutan kebudayaan tahunan Malaysia di sana.

Hanya menyebutkan perkara-perkara di atas tanpa melengkapkan lagi senarai pencapaian dan keperibadiannya pun sudah cukup untuk kita menyimpulkan bahawa Lisa bukan sahaja antara kelahiran Malaysia yang terbaik, malah mungkin antara insan yang sempurna segala-galanya.

Di sebalik “I see you, you made it!” dan gaya cool Lisa

Setelah mendengar ucapan Lisa sendiri secara keseluruhannya, ucapan Lisa sebenarnya bukan tentang menjadi cool dan hebat semata-mata seperti yang ilustrasi memancing pembaca portal sensasi yang disebutkan tadi dan banyak lagi di sebalik pencapaian hebat  dan peribadi sempurna Lisa.

Hakikatnya, bermula di universiti tersebut pada tahun pertamanya dengan penuh optimis akan pelajaran di universiti terkemuka tersebut dan akan masa depannya yang menggunung, Lisa menganggap kesukaran memahami pelajaran sains asas kompleks seperti Kimia dan Kalkulus masih boleh diterima kerana ketika itu masih peringkat awal dan beliau percaya apabila tibanya tahun akhir nanti, pasti beliau akan mampu mahir segala-galanya.

Namun, langit tak selalunya cerah buat seorang insan ‘sempurna’ ini. Ombak dan badai datang melanda; tekanan pelajaran, harapan individu dan pemegang taruh yang menggunung terhadapnya, dan berjauhan dengan keluarga antara lainnya diakui beliau merupakan cabaran yang bukan kepalang banyak dan hebatnya.

Tekanan dan cabaran yang dihadapinya sungguh dahsyat sehingga Lisa mengakui pada satu ketika dia hilang keyakinan diri dan hilang minat dan semangat terhadap pelajaran berbanding pada peringkat awal pengajian sehingga beliau menderita burnout dan berdasarkan kata-katanya sendiri, beliau tidak mahu berbuat apa-apa pun melainkan tidur sahaja.

Setelah bertarung di lautan penuh ombak dan badai yang tidak mengenal belas kasihan, akhirnya beliau menegaskan kepada semua hadirin bahawa apa yang penting, semua telah berjaya menamatkan babak terakhir dalam fasa penuh cabaran ini, tak kira apa cara yang telah dipraktikkan sama ada susah atau senang.

Lisa mengatakan dan saya terjemahkan semula dengan frasa lain untuk pemahaman konteksnya:

“Kamu semua telah memilih untuk bangun setiap hari dan memberi peluang kepada diri sendiri untuk memulakan semula hari anda, setiap hari. Jika kamu seorang yang berjaya bergraduasi hasil usaha kamu menghabiskan banyak masa di perpustakaan pada siang hari dan di kedai kopi pada malamnya, percayalah, kamu telah berjaya, tahniah!

Jika kamu berjaya menamatkan pengajian kamu dengan menyiapkan tugasan pengajian hanya semata-mata dengan berada dalam bilik, duduk depan laptop sahaja, percayalah, kamu juga telah berjaya, tahniah! Jika kamu pula seseorang yang melakukan salah satu antaranya atau kedua-duanya, kamu juga telah berjaya, tahniah buat kamu semua!

Tak kisahlah jika kamu berjaya hari ini hanya dengan memenuhi kriteria minimum, saya bangga akan kamu semua kerana ijazah yang akan disampaikan hari ini melambangkan pengalaman manusiawi kendiri yang bermakna dan keringat pengorbanan yang telah dicurahkan setiap kali kamu memilih untuk bermula semula setiap hari. Saya amat bangga akan kamu semua!”

Sebelum menamatkan ucapannya, beliau sempat mengucapkan penghargaan ke hadrat Ilahi dan buat pihak yang telah banyak membantu dan menyokongnya sepanjang pengajian termasuk ibu bapanya, rakan-rakan, mentor dan kaunselor kesihatan mental di pusat kesihatan universiti tersebut.

Pencapaian cukup makan dan kesihatan mental

Dalam psikologi dan kesihatan mental, mengikut teori, secara amnya tekanan merupakan sesuatu yang positif untuk menjadi pemangkin mencapai sesuatu hasil atau pencapaian yang diinginkan.

Namun apabila sesuatu tekanan telah mencapai tahap melampau atau berpanjangan, risiko untuk mendapat tindak balas tekanan yang negatif seperti burnout; suatu sindrom yang termasuk dalam masalah pekerjaan dalam Pengelasan Penyakit Antarabangsa 11 (ICD-11) terbitan Pertubuhan Kesihatan Sedunia (WHO) yang melibatkan keletihan melampau, sikap negatif terhadap pekerjaan dan penurunan prestasi kerja akibat tekanan tempat kerja yang kronik yang gagal diuruskan.

Walaupun terdapat dalam ‘senarai penyakit’ yang diterbitkan oleh WHO, hakikatnya sindrom burnout merupakan suatu masalah pekerjaan yang makin lazim dalam masyarakat hari ini dan boleh menyerang sesiapa sahaja, termasuklah seorang insan yang ‘sempurna’ dan ‘hebat’ seperti Lisa Kamal.

Walaupun bukan merupakan satu masalah perubatan, sindrom tersebut atau tekanan yang berpanjangan itu sendiri boleh menjurus kepada masalah kesihatan mental yang lebih serius seperti kemurungan major (major depression) atau kecelaruan keresahan (anxiety disorder).

Malang sekali, walaupun pemodenan dan pengindustrian banyak memudahkan kehidupan manusia, tekanan akibat terpaksa mencapai tahap tertinggi dalam pelajaran dan pekerjaan makin memuncak. Bertepatan dengan kerunsingan terhadap masalah ini, konteks keseluruhan ucapan Lisa Kamal layak mendapat pujian atas penghargaannya buat semua individu yang telah berjaya tidak kira sama ada cemerlang atau seadanya.

Beliau berjaya memberi inspirasi bukan dengan kejayaan beliau yang melangit tingginya semata-mata tetapi dengan menekankan kepentingan menguruskan jangkaan (expectation) dalam pencapaian hidup dan menghargai pencapaian yang sedia ada.

Malah, beliau tidak meletakkan piawaian kejayaan orang lain sama seperti dirinya kerana beliau percaya, setiap kejayaan, kecil atau besar merupakan hasil pengalaman pahit dan manis dan pengorbanan peribadi yang tidak boleh dibandingkan dengan orang lain.

Tesis penting yang perlu disedari berdasarkan ucapannya ialah kepentingan pengurusan jangkaan pencapaian peribadi (personal expectation) demi kesejahteraan kesihatan mental, dikuatkan lagi dengan penghargaannya terhadap insan di sekelilingnya termasuk kaunselor kesihatan mental.

Mungkin ramai hanya mahu memandang pencapaian hebat Lisa Kamal tetapi beliau sendiri dengan penuh rendah diri dan pada masa yang sama penuh bangga menyatakan bahawa kejayaan itu subjektif dan kejayaan yang sedikit juga suatu yang patut dibanggakan.

Pencapaian ‘cukup makan’ sebagai penanda aras klinikal perubatan dan psikiatri

Malah dalam aspek kesihatan fizikal dan mental secara klinikal pun, segala bentuk kejayaan, yang kecil sekali pun walaupun kata orang lain ‘cukup makan’ sahaja, hakikatnya tetap suatu kejayaan yang bukan sahaja patut diraikan malah boleh menjadi satu penanda aras klinikal yang absah bagi menentukan pemulihan dan penyembuhan satu-satu masalah kesihatan.

Contohnya, sebagaimana penurunan sedikit berat badan dan penurunan paras gula dalam darah yang sedang-sedang dan cukup makan dalam paras normal sudah cukup menandakan peningkatan pencapaian pesakit diabetes, begitu juga terdapat penanda aras pencapaian pesakit mental yang kronik.

Mungkin ramai yang tidak tahu, skizofrenia, atau yang orang kita suka ketawakan sebagai “orang gila tepi jalan, cakap seorang diri, cakap tak berbutir dan pelik, dengar suara pelik” itu sebenarnya mempunyai masalah serius yang dipercayai disebabkan oleh pengecutan tisu otak dan mempunyai kaitan genetik yang kuat.

Akibatnya, mereka hilang fungsi pemikiran tinggi manusia yang penting seperti masalah pemikiran asas dan kognitif, masalah fokus, masalah pemahaman bahasa dan pengucapan, masalah emosi dan perlakuan, masalah persepsi realiti dan kehilangan keupayaan berfungsi secara normal; sebagai contoh, fungsi melakukan aktiviti harian seperti aktiviti kebersihan diri dan tempat tinggal.

Maka, apabila mereka hilang kemampuan-kemampuan asas tersebut kerana kemungkinan besar kehilangan sebahagian tisu otak mereka secara harfiah, maka kita tidak boleh mengharap mereka akan kembali normal dalam tempoh masa yang pantas dan dengan pencapaian mengagumkan walaupun dengan bantuan ubat-ubatan moden.

Oleh itu, pemahaman kata kunci yang penting ‘pengembalian fungsi normal’ sangat penting kerana faktor tersebut merupakan faktor minimum yang menjadi penanda aras pembaikan klinikal (clinical improvement).

Walaupun pencapaian seperti sudah tahu mandi semula, sudah boleh fokus dalam aktiviti, sudah kerja ikat air bungkus tepi, dan sudah boleh berkawan dengan jiran dilihat biasa-biasa sahaja dan hanya ‘pencapaian minimum’, hakikatnya berbanding masalah kesihatan mental yang kompleks yang merencatkan fungsi asasnya, ‘pencapaian minimum’ dan ‘cukup makan’ ini amat besar, bukan sahaja untuk pesakit dan keluarganya malah buat doktor dan pekerja kesihatan juga.

Malah, dengan pemahaman yang sama iaitu pengembalian fungsi normal meskipun ‘minimum’ dan ‘cukup makan sahaja’ terpakai sebagai suatu penanda aras peningkatan klinikal masalah psikiatri dan kesihatan mental lain. Pesakit kemurungan major misalnya yang sudah kembali bekerja mengikut masa bekerja rasmi (office hours) semata-mata hakikatnya telah bertambah baik daripada penyakitnya.

Kanak-kanak berumur 10 tahun dengan kekurangan upaya intelek (atau nama lamanya, ‘terencat akal’, yang penuh stigma) juga wajar dipuji jika telah mampu mengira duit sedikit sebanyak dan membaca buku tadika.

Semuanya atas prinsip yang sama, kita tidak boleh dengan semudah-mudahnya membandingkan cabaran masalah berlainan yang dihadapi individu berlainan. Maka dengan itu, amat penting untuk meletakkan jangkaan pencapaian dan tempoh masa yang realistik untuk individu berlainan.

Lisa Kamal, seorang duta kesihatan mental

Lisa bukan sekadar seorang anak muda Malaysia yang perlu disanjung hanya kerana segala pencapaian akademik, sumbangan penghidupan budaya Malaysia di AS, pencapaian mewakili graduan untuk ucapan majlis konvokesyen di universiti terkemuka AS dan kebolehannya memetik skrip teater muzikal Hamilton. Bahkan Lisa merupakan seorang duta atau adiwira kesihatan mental yang tersembunyi atau kurang/tidak tersanjung (unsung hero of mental health).

Walaupun menggunakan bahasa Inggeris yang sangat mudah difahami, mesej mempromosi kesihatan mental dan mesej penghargaannya buat semua merupakan suatu yang membanggakan. Meskipun merupakan seorang pelajar bidang Geologi, pengetahuan dan sikapnya terhadap kesihatan mental amat positif, terbukti daripada mesej penting ucapannya dan penghargaannya yang spesifik buat kaunselornya.

Ya, berdasarkan portal-portal media sensasi dengan tajuk berita pancing pembaca, memang Lisa ada sebut “I see you, you made it!”. Tetapi apa yang beliau mahu katakan ialah tak kira dengan cara susah atau senang, gred bagus atau cukup makan sahaja, mereka semua telah berjaya dan layak mendapat ucapan tahniah.

Mengiktiraf pencapaian peribadi, meskipun ‘cukup makan’ sahaja merupakan sumber ketenangan, asas keyakinan terhadap diri sendiri, dan membawa kepada kesejahteraan kesihatan mental.

Terima kasih Lisa, bukan sahaja atas pencapaian anda yang membanggakan malah juga atas mesej mempromosi penghargaan terhadap diri sendiri dan mempromosi kesihatan mental secara tak langsung di persada dunia. Anda telah mengharumkan nama negara dengan pencapaian dan prinsip hidup anda.

Lisa Kamal, you made it, I see you!

Penulis, Wan Salman Wan Sallam ialah aktivis Belia Harmoni Cheras Baru
Kredit foto: says.com

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


A Hadith A Day: Versi baru 1 Hari 1 Hadis

Menurut Yang Dipertua IKRAM Selangor, Hj. Norazmi Mat Noh, Telegram hadis ini merupakan hasil inisiatif Asatizah Muda IKRAM Selangor dengan kerjasama kumpulan Pedants sebagai penterjemah dan operator saluran tersebut.

Pedants merupakan kumpulan anak muda IKRAM di bawah kelolaan Dr. Daniel Iqram yang mempunyai minat dalam penulisan Bahasa Inggeris.

Jelasnya, saluran hadis tersebut bertujuan untuk mencapai audiens dalam kalangan Muslim dan bukan Muslim yang menggunakan medium Bahasa Inggeris sekali gus manjadi bahan dakwah untuk mereka.

“Bayangkan capaiannya satu dunia,” kata beliau.

Tambahnya, beliau sememangnya menginginkan agar Asatizah Muda IKRAM Selangor meneroka bidang yang luar daripada tradisi.

“Dan mereka engage dengan orang muda yang minat dan fasih Bahasa Inggeris (Pedants).”

Untuk menyertai saluran Telegram hadis berbahasa Inggeris, sila klik pautan https://t.me/ahadithadayAHAD atau saluran Bahasa Melayu di pautan https://t.me/hadisharian_ikram.


Bersama Memacu Malaysia – WADAH & IKRAM

Kenyataan Media Bersama Sempena Hari Malaysia 2022

Sempena Hari Malaysia yang amat bermakna ini, Wadah Pencerdasan Umat  Malaysia (WADAH) dan Pertubuhan IKRAM Malaysia (IKRAM) menyeru seluruh rakyat Malaysia berganding bahu memacu negara tercinta ke mercu kegemilangan global.

Ketika kemerdekaan diisytiharkan pada 31 Ogos 1957 dan pembentukan Malaysia pada 16 September 1963, negara menghadapi cabaran yang menggunung. Walaupun berlatarbelakangkan penduduk berbilang kaum dan agama, sejarah bermakna itu telah kita kecapi dengan pengharapan, pengorbanan dan kebersamaan.

Kemanisan perjuangan bersama itu wajar terus dijiwai semua rakyat Malaysia yang cintakan negara ini. Dengan pelbagai peristiwa dunia yang berlaku sekarang, kita sebagai rakyat Malaysia perlu terus bersama mengukuhkan jati diri, persefahaman dan gerak kerja untuk mendepani sebarang cabaran secara kolektif.

WADAH dan IKRAM yakin bahawa kebersamaan rakyat perlu bermula dengan kenal-mengenal, memahami antara satu sama lain serta kembali kepada nilai-nilai asas.

“Wahai umat manusia! Sesungguhnya Kami telah menciptakan kamu daripada lelaki dan perempuan, dan Kami telah menjadikan kamu berbagai bangsa dan bersuku puak, supaya kamu berkenal-kenalan. Sesungguhnya semulia-mulia kamu di sisi Allah ialah orang yang lebih takwanya di antara kamu. Sesungguhnya Allah Maha Mengetahui, lagi Maha Mendalam Pengetahuan-Nya,”maksud daripada Surah al-Hujurat ayat 13.

Berdasarkan sejarah hidup Rasulullah SAW, konsep ‘Ta’ayush’ iaitu pemahaman dan penerimaan situasi kepelbagaian merupakan intipati kejayaan  Piagam Madinah. Ia merupakan  perjanjian kebersamaan seluruh rakyat Madinah ketika itu untuk hidup hormat-menghormati sesama mereka, meraikan kekuatan masing-masing dan menampung kekurangan secara kolektif.

Kesatuan penduduk Madinah daripada latar belakang berbeza ketika itu, membawa mereka dari satu bangsa yang tidak signifikan di mata dunia kepada satu peradaban dunia yang membawa rahmah dan manfaat kepada seluruh alam.

Namun, untuk membolehkan kebersamaan itu kekal lama, ia haruslah berpaksikan kepada kebenaran. Dengan adanya paksi ini, barulah kita boleh membentuk kebersamaan hala tuju dan kebersamaan tekad. Di atas paksi kebenaran ini juga, kita melihat sesuatu perkara secara menyeluruh dan melihat manfaat kolektif (maslahah) serta menolak segala bentuk kemungkaran dan kemudaratan (mafsadah).

Kejatuhan peradaban bermula dengan runtuhnya sistem nilai yang tidak mampu menolak segala unsur yang menolak negara ke belakang, termasuklah bersangka buruk, fitnah, gejala rasuah, kemungkaran, keruntuhan sistem kekeluargaan serta kejatuhan moral dan etika.

Suasana dunia yang kian getir dan penuh ketidakpastian menggesa kita semua mendepaninya dengan kebersamaan. Oleh itu, WADAH dan IKRAM sekali lagi menyeru seluruh rakyat Malaysia untuk bersama atas kebenaran, untuk memacu negara persada kegemilangan dunia.

Walau kita berbeza, kita teguh bersama mengorak masa depan yang lebih bermakna.

“Sesugguhnya Allah tidak akan mengubah nasib sesuatu kaum, kecuali kaum itu sendiri yang mengubah apa-apa yang ada pada diri mereka,” maksud daripada Surah ar-Ra’d ayat 11.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fatah, Hamas capai kesepakatan

“Kesepakatan yang dicapai ini adalah hasil daripada beberapa perbincangan yang dibuat oleh kedua-dua gerakan tersebut sejak awal September di Ramallah dan Beirut.”

Beliau optimis Palestin dapat menghadapi apa juga cabaran yang bakal mereka hadapi pada masa hadapan.

“Saya menyeru semua rakyat Palestin agar tetap bersatu dan mengambil langkah-langkah praktikal mendepani ancaman serta rencana penjajahan Zionis ini,” jelasnya.

Delegasi daripada kedua-dua gerakan tersebut mengucapkan terima kasih kepada Recep Tayyip Erdoğan serta kerajaan beliau yang telah menjadi tuan rumah untuk perbincangan ini serta menjadikan pertemuan ini berjalan dengan lancar.

Sebelumnya, Setiausaha Fatah, Gabriel Rajoub telah bertemu dengan pemimpin Hamas di Turki bagi memfokuskan isu kepemimpinan bersama.

“Perpaduan adalah kekuatan yang akan menyelesaikan banyak perkara,” kata Rajoub dalam kenyataannya.

Ketika pertemuan tersebut, turut diadakan dialog dua hala untuk mengakhiri perpecahan dan mencapai perdamaian atas dasar perjuangan rakyat.

Terdahulu, Fatah dan Hamas telah mengatur strategi menentang persepakatan dan normalisasi negara-negara Arab dengan Israel seterusnya menyerukan rakyat Palestin agar bersatu.

Dalam pada itu, Perdana Menteri Palestin, Dr Mohammad Shtayyeh mengatakan pada Rabu, perdamaian ini akan menjadi pintu masuk kepada pilihan raya umum.

“Perkara itu akan diputuskan setelah pertemuan tersebut dengan kata sepakat mereka dan ini akan memperkuat dan mengembalikan cahaya demokratik dalam kehidupan rakyat Palestin.”

Pilihan raya presiden Palestin terakhir telah diadakan pada tahun 2005 sementara pilihan raya parlimen kali terakhir diadakan pada tahun 2006.

Secara tegasnya, kepimpinan dan rakyat Palestin menyatakan penolakan dan kecaman keras terhadap perjanjian normalisasi dengan menyatakan bahawa ia adalah pengkhianatan terhadap rakyat Palestin.


Kenyataan Media Majlis Pelancaran Gabungan Malaysians for Egypt (M4E)

Krisis  di Mesir masih berlarutan. Rejim junta tentera Mesir masih meneruskan  tangkapan dari rumah ke rumah terhadap orang ramai temasuk ahli  profesional dari pelbagai bidang, antaranya pensyarah, peguam, jurutera,  doktor, jurnalis dan juruteknik , para pelajar sekolah dan universiti  serta wanita dan remaja perempuan. Isu yang berlaku di Mesir sekarang ini, sekali imbas menggambarkan  apa yang pernah berlaku di zaman 90-an di mana kerajaan Mesir ketika itu  memerintah secara diktator dan mengenepikan hak-hak rakyat Mesir.  Persengketaan tersebut berlarutan selama bertahun-tahun sehingga  mengorbankan ribuan rakyat tetapi dunia seolah-olah mendiamkan diri.  Adakah Mesir sekarang bakal menuju ke arah itu semula? Justeru itu, di Malaysia, sekumpulan NGO telah bersepakat untuk  menyatakan sokongan dan solidariti terhadap rakyat Mesir yang menuntut  hak mereka di samping memberikan tekanan terhadap kerajaan Malaysia dan  masyarakat antarabangsa agar mengambil pendirian berprinsip berasaskan  kebenaran, kebebasan dan keadilan. Sebuah gabungan ditubuhkan bagi menggembleng usaha-usaha di kalangan  NGO Malaysia bagi memperjuangkan isu ini. Gabungan ini diberi nama  “Gabungan Malaysians 4 Egypt – Gabungan M4E”)

Satu majlis  pelancaran M4E akan diadakan pada 5 Oktober 2013, Sabtu, di Hotel Grand  Blue Wave , Shah Alam, Selangor pada jam 8 pagi sehingga 1.00 tengahari  dan diikuti dengan wacana isu Mesir di sebelah petang pada jam 2 petang  sehingga 4 petang. Antara mereka yang akan menyampaikan pidato ialah tokoh-tokoh  seperti Prof Madya Dato’ Dr Mohd Asri Zainal Abidin dan YB Tian Chua.  Selain itu, tokoh Sasterawan Negara, Dato’ A. Samad Said akan  mendeklamasikan sajak khas sempena majlis pelancaran tersebut. Wakil-wakil NGO daripada pelbagai latar belakang kaum, agama dan  kepercayaan yang berkongsi aspirasi dalam isu Mesir ini juga akan turut  sama menyampaikan pidato bagi menyatakan sokongan mereka.

Orang  ramai adalah dijemput untuk menghadiri majlis pelancaran ini bagi  menyatakan solidariti bersama dengan rakyat Mesir. Pendaftaran boleh  dilakukan melalui website: http://www.malaysians4egypt.com Semua NGO di Malaysia adalah dijemput untuk bersama-sama dalam gabungan ini.

Syed Ibrahim Syed Noh PengerusiJawatankuasa Penaja M4E(013-368 2067)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Dapatkan nasihat bukan tambah risiko

“Gelagat segelintir netizen yang tidak segan silu berjual beli ubat haram itu begitu memalukan,” ujar Dr Hafidzah Mustakim, Timbalan Ketua Wanita Pertubuhan IKRAM Malaysia (IKRAM).

Beliau berkata, kasihan kepada golongan wanita yang terdesak dan tersepit menjadi mangsa kepada peniaga yang tidak mengenal erti kemanusiaan apatah lagi halal haram demi mengaut keuntungan dengan menjual ubat terlarang itu.

“Perbuatan menggugurkan kandungan bukan sahaja dilarang agama malah berbahaya daripada segi kesihatan fizikal termasuk boleh mengakibatkan pendarahan, jangkitan kuman malah kematian kepada si ibu,” jelas beliau yang juga pemilik Klinik Perdana Islah Kota Bharu, Kelantan.

Menurutnya, kajian juga menunjukkan wanita yang mennggugurkan kandungan secara haram berisiko tinggi untuk mengalami gangguan emosi dan mental secara jangka masa panjang.

“Saya menyeru seluruh anggota masyarakat terutama ibu bapa agar meningkatkan keprihatinan terhadap masalah yang dihadapi oleh anak-anak mereka.”Peniaga ubat pengguguran digesa agar jangan menangguk di air yang keruh dan Dr Hafidzah menegaskan agar mereka segera berhenti melakukan perbuatan terkutuk ini.

“Wanita dan remaja yang tersasar disaran mendapatkan bantuan yang sewajarnya kerana satu kesalahan tidak akan dapat ditutup dengan kesalahan yang lain,” tegasnya.

Berikutan itu juga, beliau menyarankan mereka yang terbabit sama ada menjual dan memasarkan serta menggugurkan kandungan ini bertaubatlah daripada melibatkan diri melakukan perkara begini.

“Kepada mereka yang tersasar hingga mengandung, hubungilah pusat perlindungan seperti Raudhatus Sakeenah dan lain-lain untuk mendapatkan khidmat nasihat.”

Beliau berharap, semoga semua pihak memainkan peranan dalam membendung gejala yang tidak sihat ini dalam usaha menjadikan Malaysia sebuah negara sejahtera dan rahmah sebagaimana yang  diidam-idamkan.

Sebelumnya Ketua Polis Jabatan Siasatan Jenayah Selangor, Datuk Mohd Adnan Abdullah dalam kenyataannya berkata kesalahan menggugurkan kandungan secara haram boleh dianggap jenayah dan disiasat mengikut Seksyen 312 Kanun Keseksaan.

Kesalahan ini adalah membabitkan tindakan individu yang menggugurkan anak dan ia boleh dikenakan hukuman penjara sehingga tiga tahun atau denda atau kedua-duanya sekali.

Tinjauan IKRAMedia mendapati aktiviti penjualan produk ini bebas dipasarkan di laman sosial seperti Facebook, Twitter mahupun Instgram yang kononnya ingin membantu golongan wanita yang terlanjur dan menghadapi masalah kewangan tanpa memikirkan soal larangan agama.


Perlu peka elak kes kelar anak berulang

Menurut Dr Al Hafiz Ibrahim, Pengerusi IKRAM Health Kelantan, sejak kebelakangan ini, terdapat beberapa laporan berkaitan kejadian ibu dan bapa yang mengelar anak mereka sendiri sehingga mati akibat penyakit gangguan mental termasuk selepas bersalin.

“Kejadian malang di Kok Lanas, Kelantan ini berkemungkinan dicetuskan oleh penyakit gangguan mental yang perlu dipastikan oleh pakar perubatan psikiatri yang bertauliah,” kata beliau yang turut kesal dengan insiden yang mengorbankan bayi berusia dua bulan, Nur Areesa Sofia Jiry pada Sabtu, 4 Februari lalu.

Justeru jelasnya, IKRAM Health menyeru semua anggota masyarakat agar peka dan prihatin sekiranya ada anggota keluarga menunjukkan perubahan daripada segi fizikal, emosi dan mental selepas bersalin.

Selain itu, beliau menggesa agar segera membawa ahli keluarga mendapatkan bantuan perubatan yang diperlukan.

“Ia dapat mengurangkan komplikasi atau risiko berkaitan masalah gangguan mental selepas bersalin.”

Dalam pada itu tegasnya, sebarang stigma dan pandangan serong terhadap pesakit mental mestilah dielakkan dan digantikan dengan sikap rahmah dan belas kasihan terhadap mereka.

“Sokongan ahli keluarga dapat membantu mengurangkan risiko mendapat gangguan mental selepas bersalin dan juga membantu mempercepatkan proses rawatan pesakit,” terangnya lagi.

Beliau berharap kejadian malang seperti ini dapat dihindari dengan bersama-sama membangunkan masyarakat rahmah bermula dalam keluarga sendiri.

Dalam perkembangan berkaitan Dr Norhani Abd Rani, Ketua Wanita IKRAM Kelantan menekankan pentingnya untuk mendapatkan ilmu dan maklumat yang benar supaya rawatan yang tepat dapat diberikan.

“Khidmat rawatan perubatan bagi yang berisiko tinggi untuk menghidap penyakit mental dan sokongan ahli keluarga bagi mengurangkan kadar kemurungan yang timbul disebabkan perubahan hormon selepas bersalin serta perubahan kehidupan dengan bertambahnya ahli keluarga wajar diberikan,” jelas Dr Norhani.

Ummu Mariam, ahli Wanita IKRAM Kelantan pula berpandangan, kebanyakan pesakit itu tidak tahu yang dirinya sakit.

“Dalam masyarakat, kita membiarkan ibu mengurus sendiri diri dan anak, jadi perkara biasa hinggakan perkara sebegini tidak diambil peduli oleh masyarakat,” jelas beliau.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Muhyiddin should give priority to prove majority confidence in Parliament

We, the undersigned organisations, question Prime Minister Tan Sri Muhyiddin’s special television address yesterday that presents seven proposals – an olive branch for cross-party agreement to the opposition parties – only to stay in power under the guise of institutional reform goals. Under the current shakey Perikatan Nasional (PN) regime, this is undoubtedly not the priority in resolving the current political deadlock.

We urge that Prime Minister Muhyiddin hold a special parliamentary sitting next week, before officially reconvening Parliament on September 6, and use the vote of confidence in the Constitution to prove whether he has the majority’s support. If the final result is the loss of majority support, it must comply with Clause (4), Article 43 of the Federal Constitution; Prime Minister Muhyiddin must immediately step down, or seek an audience with the Yang di-Pertuan Agong to dissolve the Parliament. However, the Agong can refuse the Prime Minister’s request to dissolve the Parliament.

Since our country’s independence, there has not been a precedent in which the incumbent prime minister was ousted by a vote of no-confidence. We would like to remind opposition parties that they should not hastily accept any conditions imposed by the Prime Minister when the PN regime is in danger. They should instead establish a constitutional precedent during this political crisis, by urging the Prime Minister who has lost the majority of support to resign immediately or insist on respecting the Federal Constitution and accept the parliamentary motion of no confidence.

If it is proved that Prime Minister Muhyiddin has lost the support of a majority of members of Parliament, the Prime Minister must immediately resign and step down so that a constitutional precedent was established under the framework of our country’s constitutional monarchy system.

Prime Minister Muhyiddin’s so-called seven reform proposals to move closer to cross-party cooperation should not be used as a lifeline to preserve the PN regime, by adhering to the principle of putting the people first. In the end, whoever has the power to lead the nation, any reform agenda must wait for the development of the situation after Prime Minister Muhyiddin accepts the Parliament’s decision, and the political alliance that finally wins majority confidence will reach the consensus of both ruling party and the opposition. This is the proper practice for our government according to the Federal Constitution.

Joint statement initiated by The Kuala Lumpur and Selangor Chinese Assembly Hall (KLSCAH)

Endorsed by:
1. ANGKATAN BELIA ISLAM MALAYSIA (ABIM)
2. PERTUBUHAN IKRAM MALAYSIA (IKRAM)
3. GABUNGAN BERTINDAK MALAYSIA (GBM)
4. LLG CULTURAL DEVELOPMENT CENTRE
5. UNITED CHINESE SCHOOL COMMITTEES’ ASSOCIATION OF SEL & WP KL.
6. SELANGOR AND KUALA LUMPUR HOKKIEN ASSOCIATION
7. PROJEK WAWASAN RAKYAT (POWR)


Percambahan Pusat Tahfiz Sesuatu Yang Dialu-alukan Tetapi Perlu Dikawal Selia

Pertubuhan IKRAM Malaysia (IKRAM) memandang serius beberapa insiden yang dilaporkan yang melibatkan pusat tahfiz baru-baru ini. Ini termasuk kes guru yang dilaporkan membelasah pelajar di Sungai Petani, kebakaran madrasah tahfiz di Sabak Bernam dan Tawau serta isu mutakhir yang melibatkan dakwaan penderaan seksual terhadap pelajar di sebuah pusat tahfiz di Ipoh.

IKRAM berpandangan penubuhan pusat-pusat tahfiz di serata pelosok negara mencerminkan satu trend yang baik dari segi kesedaran ibu-bapa tentang peri pentingnya didikan agama. Permintaan dan harapan yang tinggi ini mendorong ramai pengusaha untuk menyediakan pusat-pusat tahfiz.

Walau bagaimana pun, IKRAM prihatin dengan kualiti dan standard yang disediakan oleh pusat-pusat tahfiz berkenaan.  Ini termasuk falsafah pendidikan yang dijadikan panduan, kelayakan kepimpinan dan pendidik, kurikulum dan kokurikulum, sistem pengurusan dan pentadbiran, standard prasarana dan infrastruktur, kaedah pengajaran dan pembelajaran, ciri keselamatan asrama dan seumpamanya.

IKRAM menggesa pihak kerajaan menyediakan satu sistem kawal selia dan jaminan kualiti untuk meningkatkan kualiti dan standard dalam bidang-bidang berkenaan. Satu garis panduan perlu digubal bagi mengelakkan insiden-insiden yang tidak diingini berlaku.

IKRAM bersedia berkongsi pengalaman dalam mengendalikan lebih 40 buah sekolah rendah dan menengah Islam serta maahad tahfiz di seluruh negara.


Rempuhan Berdarah ‘Halloween of the Dead’ di Seoul

Ibu kota Korea Selatan, Seoul berada dalam keadaan mencemaskan semasa sambutan ‘Halloween of the Dead’.

Ini berikutan berlakunya rempuhan yang membunuh dan mencederakan berpuluh orang, hingga kawasan itu dipenuhi dengan mayat dan kesan darah seterusnya mendapat simpati dunia yang sangat meluas.

Menurut media Korea Selatan, jumlah mangsa meningkat kepada 153 orang mati dan lebih 100 cedera, kebanyakannya berusia lewat remaja dan dua puluhan, dalam perayaan Halloween yang pertama di Korea Selatan tanpa keperluan untuk memakai pelitup sejak wabak Covid-19 tercetus.

Dalam pada itu, pihak berkuasa menjangkakan angka kematian akan meningkat lebih banyak kerana 24 daripada 103 yang cedera mengalami kecederaan yang serius.

Dilaporkan, antara yang maut ialah 97 wanita dan 56 lelaki, dan pemerhati berkata, wanita paling teruk terkena kemalangan itu kerana saiz mereka yang biasanya kecil serta kostum Halloween yang berat.

Agensi berita melaporkan kenyataan pihak berkuasa bahawa kerumunan orang ramai yang bergembira meraikan Halloween secara tiba-tiba memasuki lorong sempit dengan lebar empat meter di kawasan itu.

Ini menyebabkan ratusan orang seakan dikepung dan dihalang daripada bergerak atau melarikan diri, sebelum sebahagian daripada mereka mula jatuh hingga menjadi tragedi rempuhan paling dahsyat dalam sejarah Korea Selatan.

Antara mangsa-mangsa yang terkorban, 25 adalah warga asing dari 13 negara, termasuk empat dari China dan Iran, tiga dari Rusia, dan seorang dari Amerika Syarikat, Perancis, Australia, Vietnam, Uzbekistan, Norway, Kazakhstan, Sri Lanka, Thailand dan Austria.

Gambar yang tersebar menunjukkan sebilangan orang berbaring di sebatang jalan dengan dibantu oleh penyelamat, manakala polis mengawal keselamatan, dan rakaman di media sosial menunjukkan anggota pasukan penyelamat dan rakyat membantu orang ramai di tempat kejadian.

Itaewon adalah ‘syurga’ kepada ekspatriat dan warga asing di pusat ibu kota Seoul, serta banyak tempat hiburan malam juga restoran yang elegan, ia merupakan tempat paling popular untuk bersuka ria meraikan sambutan Halloween, hinggakan berpuluh-puluh ribu orang melawatnya malam itu.

Agensi Korea Selatan memetik kata seorang saksi yang terselamat yang berkata bahawa rempuhan itu sangat drastik, selepas beberapa orang jatuh dan menyebabkan yang lain jatuh, seperti domino.

Tambahnya, kemudian beberapa daripada mereka bertimbun di atas satu sama lain tanpa keupayaan untuk bergerak atau bernafas. Seterusnya, bilangan yang besar menyukarkan pihak penyelamat untuk menyelamatkan mangsa.

Selain itu, saksi menjelaskan, peningkatan mendadak kira-kira 300 orang cedera yang memerlukan rawatan kecemasan resusitasi kardiopulmonari dan lain-lain langkah pertolongan cemas.

Namun ia menyukarkan tugas penyelamat dan paramedik, manakala kesesakan lalu lintas dalam tempoh pulang ke rumah di kawasan itu memburukkan lagi keadaan.

Dalam pada itu, platform media sosial sibuk dengan gambar dan video ngeri yang mendokumentasikan kejadian tersebut.

Beberapa adegan menunjukkan berpuluh-puluh mayat bergelimpangan di atas tanah di jalanan, selain kemunculan paramedik dan anggota bomba berusaha menyelamatkan mangsa, tetapi tidak berjaya.

Susulan daripada kejadian itu, Presiden Korea Selatan, Yoon Seok-yeol menyatakan kekesalannya atas apa yang berlaku, dan beliau berkata dalam satu kenyataan;

“Kerajaan telah menetapkan tempoh berkabung nasional mulai hari kejadian sehingga selesai siasatan dan pendakwaan mereka yang bertanggungjawab atas kejadian itu. Seterusnya, kes ini akan menjadi keutamaan negara.”

Kementerian Kesihatan Korea mengumumkan dalam satu kenyataan bahawa ia telah meningkatkan tahap kesediaan maksimum untuk menyediakan penjagaan kesihatan dan perkhidmatan sokongan psikologi kepada mangsa yang cedera dan keluarga mangsa, selain memudahkan segala cara untuk pengebumian.

Yoon mengucapkan takziah kepada mangsa dan mendoakan agar mereka yang cedera cepat sembuh.

“Ini benar-benar tragis,” katanya dalam satu kenyataan. “Tragedi dan bencana tidak sepatutnya berlaku di tengah-tengah Seoul malam tadi.”

Pegawai kecemasan berkata, orang ramai yang meraikan Halloween di kawasan kejiranan popular Itaewon menceroboh masuk ke sebuah lorong pada petang Sabtu, dengan menambah bahawa jumlah kematian mungkin meningkat.

Anggota bomba pula mengumumkan bahawa terdapat 19 warga asing dalam kalangan yang maut, tanpa menyatakan kewarganegaraan mereka.

Choi Seung-bum, ketua balai bomba Yongsan berkata, 76 orang lagi cedera dan 19 daripada mereka yang cedera berada dalam keadaan serius.

Berikutan tragedi ini, pemimpin-pemimpin dan ahli politik di seluruh dunia menyatakan kesedihan dan solidariti mereka dengan rakyat Korea. Presiden AS Joe Biden berkata melalui akaunnya di Twitter:

“Saya dan isteri saya Jill mengucapkan takziah kepada keluarga yang kehilangan orang tersayang mereka di Seoul. Kami sedih dengan apa yang dialami oleh rakyat Republik Korea dan kami mendoakan pemulihan segera kepada semua yang cedera, dan Amerika Syarikat menyokong Republik Korea pada masa yang tragis ini.”

Perdana Menteri Britain, Rishi Sunak menyifatkan apa yang berlaku sebagai berita ngeri yang datang dari Seoul, sambil menambah:

“Fikiran kami bersama dengan mereka yang terlibat dan semua warga Korea Selatan pada masa yang sangat menyedihkan ini.”

Dalam pada itu, kedutaan Qatar di Korea Selatan berkata melalui akaunnya di Twitter:

“Kedutaan negara Qatar di Seoul menyampaikan ucapan takziah dan simpati kepada kerajaan dan rakyat Korea yang mesra, serta kepada keluarga mangsa, akibat daripada insiden malang yang berlaku di wilayah Itaewon. Pihak kedutaan mengesahkan sokongannya kepada rakyat Korea dalam masa sukar ini.”

Menurut Ensiklopedia Britannica, Halloween bermula sebagai perayaan pagan yang disebut sebagai Sahween, dan disambut oleh orang-orang Celtic di Ireland dan Britain purba pada hari pertama bulan November dalam kalendar semasa.

Mereka menganggapnya sebagai permulaan yang baru, tahun dan permulaan tahun baru musim sejuk serta musim kegelapan, kerana tahun mereka terbahagi kepada dua musim, terang dan juga gelap. Pada masa ini, kontrak tanah perlu diperbaharui dan ternakan pulang dari padang rumput.

Dilaporkan bahawa orang Celt ini percaya bahawa terdapat penghalang antara dunia orang hidup dan dunia orang mati. Mereka meyakini bahawa ia akan berlalu pada malam Sahween iaitu pada 31 Oktober.

Maka, jiwa mereka yang pergi pada tahun penghujungnya terperangkap dan tidak pergi ke dunia lain kecuali pada malam itu, ketika ia datang. Jiwa yang pergi melawat keluarga, hinggakan mereka meletakkan kerusi kosong di sekeliling meja dan membiarkan pintu rumah terbuka.

Adapun roh-roh jahat yang bertandang, mereka membakar puncak-puncak bukit untuk mengusirnya, dan mereka memakai topeng supaya mereka tidak dikenali. Menurut kepercayaan mereka, kerana kedatangan roh, ini adalah tempoh terbaik untuk membuat hajat tentang kesihatan, perkahwinan dan kematian.

Kemudian orang Rom menyerang kawasan tersebut dan membawa perayaan mereka sendiri tentang ingatan orang mati serta dewi penuaian Pomona dan gabungan ini mengukuhkan persatuan roh, hantu dan orang mati dengan pakaian penyamaran dan buah-buahan menghias.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerusi Parlimen Pulai Diisytihar Kosong

KUALA LUMPUR – Dewan Rakyat pada Selasa mengemukakan pemberitahuan kepada Suruhanjaya Pilihan Raya (SPR) berhubung kekosongan luar jangka kerusi Parlimen P161 Pulai, susulan kematian penyandangnya, Datuk Seri Salahuddin Ayub.

“Saya selaku Yang Dipertua Dewan Rakyat, telah mengemukakan suatu pemberitahuan bertarikh 25 Julai 2023 kepada Pengerusi SPR, bahawa Yang Berhormat Datuk Seri Salahuddin Ayub telah meninggal dunia pada hari Ahad 23 Julai 2023,” katanya dalam kenyataan pada Selasa.

Beliau berkata, selaras Perkara 54 Fasal (1) Perlembagaan Persekutuan, pihak SPR hendaklah mengisi kekosongan kerusi itu dalam tempoh 60 hari dari tarikh dipastikan suruhanjaya tersebut bahawa ada kekosongan.

Bagi pihak Parlimen Malaysia, Johari turut merakamkan ucapan takziah kepada seluruh keluarga Allahyarham dan mendoakan semoga rohnya dicucuri rahmat serta ditempatkan dalam kalangan orang yang beriman dan beramal soleh.

Salahuddin, 61, meninggal dunia di Hospital Sultanah Bahiyah di Alor Setar, Kedah pada 9.23 malam kelmarin, setelah ditidurkan selepas menjalani pembedahan akibat pendarahan otak.

Jenazah beliau selamat dikebumikan di Tanah Perkuburan Jalan Sulong, Kampung Serkat, Tanjung Piai, Pontian pada Isnin.


Pilihan Raya Turkiye: Kemenangan Rakyat – Erdogan

Presiden Turkiye, Recep Tayyip Erdogan telah melanjutkan era kepimpinannya kepada dekad ketiga selepas beliau memenangi Pilihan Raya Presiden pusingan kedua yang sengit.

Beliau berpeluang cerah untuk menang apabila Sinan Ogan, calon yang mendapat tempat ketiga pada pusingan pertama, mengisytiharkan sokongannya kepada Erdogan.

Erdogan yang juga pengasas Parti Keadilan dan Pembangunan (AKP) memperolehi 52.18 peratus undi pada pusingan penentu pada 28 Mei menewaskan pesaingnya Kemal Kilicdaroglu daripada Parti Rakyat Republikan (CHP), yang mendapat 47.82 peratus.

Kemenangan Erdogan mendapat liputan meluas media antarabangsa termasuk di Barat. Pilihan raya pada Ahad lalu merupakan pilihan raya penentu selepas tiada calon memperoleh 50 peratus undi pada pusingan pertama, 14 Mei.

Keputusan pusingan tersebut merekodkan Erdogan beroleh 49.52 peratus undian dan Kilicdaroglu memungut 44.88 peratus undi. Lebih 30 parti politik dan lebih 150 calon bebas bertanding bagi memilih presiden negara itu dan 600 ahli parlimen.

Turkiye mempunyai kira-kira 85 juta penduduk. Seramai 64.1 juta berdaftar sebagai pengundi termasuk lebih 1.76 juta pengundi luar negara dan 4.0 juta pengundi kali pertama.

Pada pilihan raya pusingan pertama, lebih 55.8 juta rakyat Turkiye keluar mengundi (86.98 peratus), manakala pusingan kedua merekodkan lebih 54 juta keluar mengundi (84.15 peratus).

Pilihan raya kali ini dianggap sebagai yang paling sukar pernah dihadapi Erdogan berikutan krisis ekonomi berpanjangan, tragedi gempa bumi yang mengorbankan lebih 50,000 penduduk, kesatuan pembangkang dalam pilihan raya dan tinjauan pendapat yang mendapati sebahagian besar responden meramalkan kekalahannya.

Walaupun rakyat dipanggil mengundi semula selepas dua minggu pilihan raya awal pada 14 Mei, peratusan keluar mengundi kekal sekitar 85 peratus. Kemenangan Erdogan telah mengejutkan ramai pihak.

Keputusan undian ini menempatkan Erdogan dalam catatan sejarah apabila berjaya melanjutkan pemerintahannya selama 20 tahun untuk tempoh lima tahun lagi.

Beliau menjadi pemimpin paling lama berkhidmat di Turkiye sejak menjadi Perdana Menteri pada 2003 hingga 2014 sebelum menjadi Presiden hingga kini.

Pengaruhnya terhadap Turkiye telah menyaingi pengasas Republik Turkiye, Mustafa Kemal Ataturk yang menjadi Presiden selama 15 tahun, antara 1923 hingga kematiannya pada 1938.

“Turkiye adalah pemenang,” kata Erdogan dalam ucapan kemenangannya.

Beliau telah keluar di luar kediamannya di Uskudar, Istanbul dan memberikan ucapan terima kasih kepada orang ramai sambil menyelitkan sedikit nyanyian tanda kemenangan.

“Kita telah menyelesaikan pusingan kedua Pilihan Raya Presiden dengan kemenangan yang memihak kepada rakyat,” ujar Erdogan.

“Insya-Allah, kami akan layak mendapat kepercayaan anda seperti yang telah kami lakukan selama 21 tahun yang lalu.”

Tambahnya, kesemua 85 juta rakyat negara itu adalah pemenang dalam kedua-dua pusingan pilihan raya pada 14 dan 28 Mei lalu.

Tempoh Pilihan Raya Parlimen dan Presiden selama dua bulan itu menyaksikan kempen dengan persaingan yang getir daripada parti-parti yang bertanding.

Erdogan berulang kali merujuk lawannya sebagai disokong pengganas atas sokongan yang diberikan oleh parti utama pro-Kurdish, manakala Kilicdaroglu menamatkan kempen dengan menggelar Erdogan sebagai pengecut.

Pilihan Raya Parlimen yang diadakan serentak dengan Pilihan Raya Presiden pada 14 Mei lalu menyaksikan AKP dan parti gabungan Perikatan Rakyat menguasai 323 kerusi dengan memperolehi 49.47 peratus undi, CHP dan parti gabungan Perikatan Negara 212 kerusi (35.01 peratus) dan parti-parti lain 65 kerusi (15.52 peratus).

Kini, parti-parti politik Turkiye mempunyai 10 bulan lagi untuk mengukuhkan tapak mereka bagi pilihan raya tempatan yang akan diadakan pada bulan Mac tahun depan.

Yang pasti, Erdogan, AKP dan parti gabungannya, Perikatan Rakyat akan cuba untuk merampas semula bandar-bandar termasuk Istanbul dan Ankara yang telah dikuasai pembangkang sejak tahun 2019.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM sedia bergandingan dengan semua pihak hapuskan rasuah

Pertubuhan Ikram Malaysia (IKRAM) menyambut baik dan menyokong penuh gerakan rakyat Sinar Untuk Malaysia #KarakterNilaiMoralBangsa yang diusahakan Dato’ Hussamuddin Yaacub.

IKRAM menyeru rakyat Malaysia daripada pelbagai lapisan masyarakat tanpa mengira kaum dan agama untuk menyambut gesaan ini bagi menyelamatkan negara daripada amalan rasuah yang kini telah sampai ke kemuncak sehingga negara boleh tergadai dan mandat rakyat tidak dihormati.

IKRAM berpandangan, pencapaian markah 53/100 Malaysia pada tahun 2019 dalam tinjauan Indeks Persepsi Rasuah Transparency International sangat menyedihkan.

IKRAM turut memandang serius kenyataan Presiden Persatuan Pemeriksaan Penipuan Bertauliah Malaysia, Datuk Seri Akhbar Satar (Astro Awani, 30 November 2020) bahawa gejala rasuah dalam kalangan penjawat awam di negara ini disifatkan seperti satu pandemik. Tindakan yang tegas oleh pihak berwajib perlu diambil segera bagi membendung gejala ini.

Rakyat negara ini, umat Islam khususnya perlu kembali menghayati dan mengamalkan ajaran Islam sebenar yang bukan sahaja melarang mengambil rasuah, malah mengutuk pemberi rasuah.

Dalam sebuah hadis yang diriwayatkan daripada Abdullah bin ‘Amr radiallahuanhuma, Rasulullah SAW bersabda:

Maksudnya: “Laknat Allah kepada pemberi rasuah dan penerima rasuah.” (Riwayat Ahmad dan Ibnu Majah)

Dalam hadis lain yang turut diriwayatkan daripada Abdullah bin ‘Amr radiyallahuanhuma, beliau berkata:

لَعَنَ رَسُولُ اللَّهِ – صلى الله عليه وسلم – الرَّاشِىَ وَالْمُرْتَشِىَ

Maksudnya: “Rasulullah SAW melaknat pemberi rasuah dan penerima rasuah.” (Riwayat Ahmad, Abu Daud dan Tirmizi)

Sehubungan itu, IKRAM berpendirian tegas bahawa rasuah adalah musuh utama negara. Bagi mengelakkan kehancuran, seluruh rakyat harus memegang sikap menolak sepenuhnya amalan rasuah dan para perasuah tanpa kompromi.

IKRAM menggesa kerajaan supaya mengambil langkah yang segera, tegas dan bersungguh-sungguh serta holistik agar gejala rasuah dapat dikawal dan seterusnya dihapuskan. Pelan Antirasuah Nasional (NACP) 2019-2023 perlu dilaksanakan sepenuhnya dan dilaporkan pencapaiannya kepada rakyat.

IKRAM menyeru seluruh rakyat Malaysia untuk turut sama secara aktif dalam gerakan menghapuskan rasuah, termasuk menjadi mata dan telinga melaporkan kes yang diketahui kepada pihak berwajib.

IKRAM akan bekerjasama dengan semua pihak dalam perjuangan membanteras rasuah. Dalam masa terdekat, pelbagai program bakal dianjurkan termasuklah sesi wacana, bulan kempen anti-rasuah dan kempen integriti dan akhlak mulia pada bulan Ramadan al-Mubarak.

IKRAM mendoakan agar amalan rasuah ini dapat dihapuskan di tanah air yang tercinta ini dan seluruh rakyat dilindungi daripada keburukan amalan terkutuk ini.

Dr Hj Mohd Parid Sheikh Ahmad
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pusat Pendidikan Al-Hidayah: IKRAM Terima Baik Keputusan Mahkamah Rayuan

Pertubuhan IKRAM Malaysia menerima baik keputusan Mahkamah Rayuan Malaysia berkaitan rayuan yang dikemukakan oleh Pusat Pendidikan Al-Hidayah Ipoh, Perak semalam.

Mengikut pihak mahkamah, pihak sekolah masih didapati bersalah kerana memberhentikan guru-guru dengan tidak mengikut prosidur yang betul. Manakala sekolah diperintahkan membayar satu bulan gaji, selari dengan kontrak pekerjaan di mana jika pihak sekolah berhasrat untuk memberhentikan pekerja, hendaklah memberikan tiga bulan notis atau membayar satu bulan gaji.

Mahkamah Rayuan semalam menerima rayuan pihak sekolah bagi mengurangkan bayaran, daripada dua puluh empat bulan gaji kepada satu bulan sahaja.

Terdahulu pihak sekolah telah memberi cuti bergaji selama tiga bulan sebelum menamatkan perkhidmatan, namun ini telah tidak diterima oleh pihak mahkamah sebagai bayaran penamatan perkhidmatan kerana surat berkaitan tidak menyatakan perkara tersebut dengan jelas.

IKRAM berharap keputusan Mahkamah Rayuan semalam adalah merupakan pengakhiran kepada kes tersebut.

Hasrat pihak sekolah untuk memastikan agar mereka yang memimpin sekolah-sekolah hendaklah terdiri dari kalangan yang mendokong aspirasi sekolah dan aspirasi IKRAM-MUSLEH, badan yang memayungi sekolah berkenaan, haruslah dihormati.


KAMI 2022: IKRAM Kunjungi DBKL

KUALA LUMPUR – Pengarah Sambutan Bulan Kebangsaan (SBK) 2022, Dr Sabariah Baharun telah mengunjungi dan mengadakan libat urus dengan pihak Dewan Bandaraya Kuala Lumpur (DBKL) Setiawangsa pada Khamis lalu.

“Alhamdulillah, kami menerima respons positif daripada pertemuan tersebut.”

Berikutan itu, pihak DBKL Setiawangsa bersetuju menyediakan beberapa keperluan untuk Karnival Kita Anak Malaysia (KAMI) 2022, antaranya pentas, outdoor event, khemah, kipas dan sistem PA.

“Kami merakamkan sekalung penghargaan dan terima kasih kepada DBKL Setiawangsa atas sokongan bagi menjayakan karnival tersebut,” ujar Dr Sabariah.

Turut hadir bersama dalam kunjungan tersebut ialah AJK SBK dan KAMI.

Karnival Kita Anak Malaysia (KAMI) akan berlangsung pada 16 September 2022 di UTM Kuala Lumpur sebagai kemuncak kepada Sambutan Bulan Kebangsaan 2022 oleh Pertubuhan IKRAM Malaysia.

Aneka persembahan kebudayaan dan aktiviti menarik bakal diadakan, sesuai untuk semua julat umur dan seisi keluarga.

KAMI 2022 bakal menjadi satu medium untuk rakyat berkongsi nilai dan budaya rentas bangsa agar yang jauh didekatkan, yang dekat dieratkan.

Info lanjut karnival boleh diikuti di https://karnivalkami.com.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


UAE pintas peluru berpandu Houthi

Pengerusi Ketua Gabungan Staf AS, Jeneral Mark Milley memuji kejayaan angkatan bersenjata UAE kerana berjaya memintas peluru berpandu yang dilancarkan oleh Houthi yang disokong Iran, pada Isnin.

Semasa panggilan dengan rakan sejawatannya dari Emiriah Arab Bersatu (UAE), Leftenan Jeneral Hamad Mohammed Thani al-Rumaithi, Mark Milley menzahirkan rasa terima kasih atas usaha bersama menghalang peluru berpandu masuk di Pangkalan Udara Al Dhafra di Abu Dhabi.

“Pemimpin-pemimpin tentera itu berbincang tentang serangan pengganas baru-baru ini yang dilancarkan oleh Houthi terhadap UAE dan persekitaran keselamatan di Timur Tengah,” ujar jurucakap Ketua Gabungan Staf AS, Kolonel Dave Butler dalam satu kenyataan.

Milley turut mengecam serangan pada Isnin yang dilakukan ke atas Abu Dhabi serta serangan pada 17 Januari lalu.

“Amerika Syarikat dan UAE berkongsi hubungan penting sebagai dua rakan kongsi utama yang komited terhadap kestabilan dan keselamatan di Timur Tengah,” tegasnya.

Penasihat diplomatik kepada Presiden UAE, Anwar Gargash menyifatkan UAE sebagai ‘empangan’ menentang kuasa kegelapan dan keganasan yang mana menurutnya, kegelapan terlalu lemah untuk menghalang cahaya.

“UAE kekal tahan terhadap pembenci, penceroboh serta kekal sebagai sinar harapan yang menyebarkan kebaikan serta model yang dibanggakan sebagai cerminan sejarah dan budaya kami,” kata Anwar Gargash menerusi akaun Twitternya.

Beliau menambah bahawa UAE adalah ‘empangan’ yang tidak dapat ditembusi terhadap kuasa kegelapan dan keganasan.

“UAE adalah petanda masa depan yang makmur, dan mereka adalah petanda jauh daripada kemalangan dan kehancuran.”

Selain itu, Kementerian Pertahanan UAE mengumumkan pemintasan dan pemusnahan dua peluru berpandu balistik Houthi yang ditembak ke arah wilayah UAE pada subuh Isnin lalu.

“Pensasaran jahat ini tidak akan terlepas daripada hukuman,” sambil beliau menegaskan bahawa UAE memiliki hak untuk bertindak balas terhadap serangan pengganas ini.

Komando Pusat Ketenteraan AS berkata dalam satu kenyataan bahawa tentera AS telah menembak beberapa peluru berpandu pemintas Patriot ke arah peluru berpandu masuk di Pangkalan Udara Al Dhafra.

“Ini adalah pelancaran pertama peluru berpandu Patriot sejak Perang Teluk pertama pada 1991,” ujar seorang pegawai kanan Pentagon.

Berikutan usaha bersama itu, ia berjaya menghalang kedua-dua peluru berpandu daripada menjejaskan pangkalan.

“Pasukan AS berada dalam keadaan berjaga-jaga pada masa serangan yang kedua dalam seminggu, yang melibatkan juruterbang menggunakan bunker (kubu bawah tanah) yang tersedia.”

Jelasnya lagi, tiada kemalangan jiwa dalam kalangan tentera AS dan pasukan itu tetap berjaga-jaga dan bersedia untuk bertindak balas sekiranya berlaku sebarang serangan berikutnya, dan terdapat kira-kira 2,000 askar AS mengawal di Al Dhafra.

Terdahulu jurucakap Houthi, Yahya Saree berkata menerusi kenyataannya bahawa pemberontak Houthi yang disokong Iran di Yaman mengesahkan mensasarkan UAE dengan peluru berpandu balistik pada hari Isnin.

Sebelumnya pada Isnin, Menteri Luar Iran, Amir Abdollahian menyeru UAE dan Arab Saudi agar menamatkan perang di Yaman, dengan berkata bahawa Tehran tidak akan mengabaikan dialog dan bersedia untuk mengadakan rundingan terus dengan UAE.

“Kami bimbang tentang peningkatan perang dan menyeru Arab Saudi dan UAE untuk menerima pakai pendekatan politik dan konstruktif untuk menamatkan perang dan pengepungan kemanusiaan, menerima gencatan senjata di Yaman dan melancarkan dialog Yaman,” kata Abdullahian pada akhir Persidangan Kebangsaan Iran dan Negara-negara.

Beliau berkata, sudah tentu sesiapa pun tidak ingin menyaksikan lebih enam tahun peperangan dan pertumpahan darah di Yaman berlaku dan tidak ada satu pun negara di rantau ini yang menganggap perang sebagai cara untuk menyelesaikan krisis ini.

Kenyataan Abdollahian itu dibuat di tengah-tengah serangan yang dilakukan kumpulan Houthi yang disokong oleh Iran.

Serangannya ke atas UAE, Arab Saudi dan serangan udara sengit pakatan yang diketuai oleh Riyadh, pertempuran meningkat di kawasan Ma’rib dan Sana’a, antara tentera kerajaan Yaman yang disokong oleh pakatan, dan Houthi.

Dalam pada itu, Menteri Luar Iran berkata:

“Kami telah membiarkan jalan terbuka untuk Arab Saudi. Setiap kali Arab Saudi memutuskan untuk mengembalikan hubungan diplomatiknya dengan Iran kepada normal, kami mengalu-alukan pembukaan semula kedutaan.”

Sementara itu, beliau enggan menambah negara Teluk ke dalam rundingan program nuklear Iran di Vienna.

“Kami sama sekali tidak mengalu-alukan penambahan ahli baru dari rantau ini ke dalam rundingan, walaupun negaranya mementingkan berunding dengan negara jiran dalam usaha untuk menarik balik embargo,” kata Abdollahian.

Sebaliknya, beliau menyatakan kesediaan Tehran untuk mengadakan rundingan terus dengan Amerika Syarikat.

“Jika kita mencapai tahap dalam proses rundingan yang memerlukan dialog dengan Amerika untuk mencapai persetujuan yang baik, kita tidak akan mengabaikannya,” tegas Abdullahian.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke Arah Negara Rahmah yang Mesra Kesihatan Mental Golongan Muda

Golongan Muda dan Kesihatan Mental dalam Dunia yang BerubahYoung People and Mental Health in a Changing World

Psikospiritual IKRAM atau P.S.I (sebuah unit di bawah Pertubuhan IKRAM Malaysia) mengucapkan selamat menyambut Hari Kesihatan Mental Sedunia (10 Oktober 2018). Tema Hari Kesihatan Mental Sedunia pada tahun ini ialah Golongan Muda dan Kesihatan Mental dalam Dunia yang Berubah (Young People and Mental Health in a Changing World).

Peringkat perkembangan umur golongan muda (remaja dan belia) merupakan fasa di mana seseorang mengalami pelbagai perubahan dari aspek biofizikal, psikologikal (kognisi/fikiran dan emosi/perasaan), sosial dan spiritual terutamanya apabila melibatkan beberapa peralihan kehidupan seperti alam persekolahan, persahabatan, kolej/universiti, percintaan, pekerjaan, perkahwinan dan kekeluargaan.

Perubahan-perubahan ini boleh menyumbang kepada penurunan tahap kesejahteraan fizikal dan mental golongan muda jika ianya tidak diurus dengan baik.

Pertubuhan Kesihatan Sedunia melaporkan bahawa separuh daripada kes kesihatan mental bermula sejak umur 14 tahun tapi tidak mendapat penilaian, diagnosis dan rawatan yang sewajarnya. Kajian Kesihatan dan Morbiditi Kebangsaan 2015 pula menunjukkan seramai 4.2 juta rakyat Malaysia berusia 16 tahun ke atas atau 29.2% populasi negara, berisiko menghidap pelbagai masalah kesihatan mental.

P.S.I menyokong usaha-usaha Kementerian Pembangunan Wanita, Keluarga dan Masyarakat di bawah menterinya yang juga Timbalan Perdana Menteri Malaysia, Datuk Seri Dr Wan Azizah Wan Ismail dan juga mana-mana pihak dalam memberi kesedaran mengenai kepentingan kesihatan mental, khususnya dalam kalangan golongan muda.

P.S.I percaya kepada pembangunan modal insan yang bersifat holistik merangkumi kesejahteraan biofizikal, psikologi, sosial dan spiritual. Ia dapat dilakukan dengan memastikan pihak-pihak berwajib mengutamakan kesihatan mental golongan muda dengan memberi keutamaan kepada langkah-langkah pencegahan awal yang mengambil kira aspek-aspek spiritual sebelum terjadinya masalah kesihatan mental yang lebih serius.

Ini selaras dengan kajian bahawa kesihatan mental golongan muda boleh memberi manfaat jangka panjang kepada pembangunan masyarakat, ekonomi dan negara secara khususnya, dan golongan muda merupakan aset penting bagi sesebuah negara

Sebagai sebuah unit dalam Pertubuhan IKRAM, P.S.I telah memberikan fokus kepada kesejahteraan psikospiritual golongan muda dalam kalangan ahli-ahli IKRAM dalam bentuk kempen kesedaran, latihan dan runding cara melibatkan agensi dan institusi IKRAM seperti Jawatankuasa Tarbiah, sekolah-sekolah IKRAM MUSLEH, IKRAMTeens, Belia Harmoni (dulunya IKRAM Siswa), IKRAM Muda Antarabangsa – IMAN (dulunya Jawatankuasa Seberang Laut) dan Jawatankuasa Pemantapan Keluarga Ahli (PeKA).

Antara pelan P.S.I untuk ahli-ahli IKRAM pada masa akan datang ialah melahirkan lebih ramai pakar untuk berkhidmat di pusat-pusat kaunseling PeKA di beberapa negeri, membentuk modul-modul pertolongan cemas kesihatan psikospiritual dan membentuk polisi kesejahteraan psikospiritual dalam organisasi dakwah.

Sempena Hari Kesihatan Mental Sedunia 2018, Psikospiritual IKRAM (P.S.I) ingin mencadangkan supaya:

Pihak institusi pendidikan (sekolah, kolej dan universiti):

– membantu golongan muda melengkapkan diri dengan ilmu mengenai tanda-tanda awal penyakit mental dan kemahiran kehidupan yang adaptif untuk berhadapan dengan kehidupan yang kian mencabar

– memperbanyakkan kempen untuk mengurangkan stigma terhadap penyakit dan pesakit mental supaya para pelajar tidak malu untuk berkongsi masalah dan seterusnya mendapatkan bantuan profesional.

Pihak organisasi (kerajaan, swasta dan NGO):

– membentuk polisi kesihatan mental yang rahmah kepada pekerja-pekerja terutama dalam kalangan golongan muda.

– mewujudkan dan melaksanakan model intervensi primer, sekunder, dan tertier yang holistik untuk meningkatkan kesihatan mental dan merawat penyakit mental.

– mewujudkan lebih ramai lagi golongan profesional berkaitan kesihatan mental yang terlatih secara saintifik, profesional dan mengambil kira aspek-aspek spiritual..

Semoga usaha ini dapat membantu mewujudkan suasana masyarakat yang rahmah golongan muda, dan golongan muda yang rahmah masyarakat, ke arah Malaysia sebagai sebuah negara rahmah yang mithali, Insya-Allah.

Dr. Alizi bin AliasPengerusiPsikospiritual IKRAM (P.S.I) 2018Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Iktiraf ahli farmasi sebagai pasukan barisan hadapan

“Sepanjang pelaksanaan PKP bermula 18 Mac lalu, terdapat beberapa insiden tidak diingini berlaku membabitkan beberapa ahli farmasi atau pengusaha farmasi swasta, hanya disebabkan salah faham pihak berkuasa terhadap peranan mereka.”

Beliau berkata, saranan itu dibuat susulan banyak pihak memandang rendah sumbangan atau peranan ahli farmasi kepada masyarakat termasuk ahli farmasi yang bekerja dengan pusat perubatan dan hospital kerajaan.

“Kerjasama pihak berkuasa yang menjalankan sekatan jalan raya sepanjang PKP di seluruh negara juga sangat diharapkan bagi memudahkan ahli farmasi melalui akses laluan kecemasan untuk ke tempat kerja,” ujar beliau lagi.

Tambahnya lagi, menghormati keperluan kerajaan, pihak persatuan sendiri turut menasihati semua ahli farmasi menyiapkan dokumen-dokumen diperlukan termasuk surat pengesahan ahli farmasi untuk memudahkan rujukan pihak keselamatan sewaktu melalui sekatan jalan raya.

“Kadangkala perkara ini berlaku disebabkan kegagalan pihak berkaitan memahami skop pelaksanaan PKP oleh kerajaan secara keseluruhan di mana perkhidmatan farmasi terpilih sebagai salah satu perkhidmatan perlu (essential) sejak PKP fasa pertama lagi.”

Menurutnya, ramai yang tidak menyedari ahli farmasi dan pengusaha farmasi swasta juga bertungkus lumus memastikan orang awam menerima alternatif bekalan perubatan diperlukan selain hospital dan klinik bagi penyakit tidak berkaitan COVID-19.

“Saya fikir sudah tiba masanya semua pihak buka mata terhadap kepentingan perkhidmatan farmasi atau ahli farmasi di negara ini agar peranan mereka turut diiktiraf setaraf petugas kesihatan lain,” tegasnya.

Beliau turut berharap agar kerajaan dapat memberi penerangan kepada agensi berkaitan terhadap kepentingan peranan ahli farmasi atau pengusaha farmasi swasta bagi mengelakkan kumpulan itu terus diberikan layan ‘double standard’.

“Sebelumnya, pada minggu lalu terdapat kes di Teluk Intan, Perak apabila beberapa pelanggan sebuah farmasi diusahakan ahli persatuan ditegur pihak berkuasa hanya disebabkan mereka sedang menunggu di luar untuk masuk ke premis itu.

“Dalam pada itu, pihak berkenaan sewajarnya memahami setiap premis farmasi beroperasi perlu mengikuti prosedur operasi standard (SOP) ditetapkan Kementerian Kesihatan (KKM) dengan bilangan pelanggan dibenarkan berada dalam premis perlu terhad selain amalan penjarakan sosial.

“Terbaru, pagi ini seorang ahli farmasi yang bertugas di Hospital Sungai Buloh dinafikan akses melalui laluan kecemasan yang dikhaskan kepada frontliners sewaktu melalui rutin sekatan jalan raya hanya disebabkan beliau ahli farmasi dan bukan doktor atau jururawat hospital berkenaan.”

Walaupun insiden itu lebih kepada masalah komunikasi, namun pihak persatuan kesal dengan kegagalan berterusan agensi kerajaan mengiktiraf peranan ahli farmasi sebagai petugas barisan hadapan yang turut membantu menangani pandemik koronavirus (COVID-19).


Guru Pembina Negara Rahmah Dalam Normal Baharu

سم الله والحمد لله والصلاة والسلام على رسول الله وعلى آله وصحبه ومن تبع هداه وبعد

Segala puji dan syukur kita rafakkan ke hadrat Allah SWT atas segala nikmat yang telah dikurniakan kepada kita khususnya nikmat Islam dan iman yang akan menjadi bekalan utama apabila kembali.

“Pada hari ini telah Aku sempurnakan agamamu untukmu, dan telah Aku cukupkan nikmat-Ku bagimu, dan telah Aku redai Islam sebagai agamamu. Tetapi barang siapa terpaksa kerana lapar, bukan kerana ingin berbuat dosa, maka sungguh, Allah Maha Pengampun, Maha Penyayang.” (Al-Maaidah: 3)

Moga-moga keberadaan kita dalam bulan Ramadan al-Mubarak ini akan mendapat limpahan rahmat dan kasih sayang Allah SWT – amin.

Kita diperingatkan bahawa penubuhan dan pengoperasian Institusi Pendidikan IKRAM (IPI) perlu ditalakan ke arah pelaksanaan dakwah, tarbiah dan pembinaan generasi pewaris.

Ke arah itu, usaha berterusan kita adalah membina insan rabbani. Dalam menjayakan hasrat murni ini, para pendidik memainkan peranan kritikal ke arah pencapaian dan kemenjadian generasi pewaris yang diidamkan.

Sebagai seorang dai, murabbi dan mujahid, para pendidik harus membina secara berterusan 10 muwasofat ciri-ciri insan rabbani dalam diri masing-masing. Dalam suasana pandemik COVID-19, ‘new normal’ dan ‘new norm’ khususnya dalam dunia pendidikan, beberapa ciri pendidik perlu terserlah.

“Apakah manusia mengira bahwa mereka akan dibiarkan hanya dengan mengatakan, “Kami telah beriman,” dan mereka tidak diuji? Dan sungguh, Kami telah menguji orang-orang sebelum mereka, maka Allah pasti mengetahui orang-orang yang benar dan pasti mengetahui orang-orang yang dusta.” (Al-Ankabut: 2-3)

Pandemik COVID-19 adalah salah satu ujian daripada Allah SWT. Ujian ini memberi peluang supaya kita mendekatkan diri dengan Allah SWT dan menguji keyakinan diri bahawa apa jua ketentuan Allah SWT adalah terbaik. Ilmu pengurusan menyuruh kita menukar ganti sesuatu ancaman dan cabaran kepada peluang.

Barangkali, ini adalah peluang untuk mewujudkan normal dan norma baru berlandaskan al-Quranul Karim, sunnah Rasulullah SAW dan syariat Islamiah dalam masyarakat.

Barangkali ini adalah peluang terbaik untuk mengajak masyarakat menghayati Islam sebagai cara hidup yang sempurna.

Sewaktu bulan Ramadan al-Mubarak inilah peluang terbaik bagi kita mewujudkan normal dan norma baru mengajak masyarakat menghayati Islam sebagai cara hidup yang sempurna. Belum tentu kita ada peluang pada bulan Ramadan akan datang.

Pada bulan Ramadan al-Mubaraklah masa yang amat sesuai membina akhlak, adab dan ketakwaan. Semua perkara berlaku adalah dengan izin Allah SWT, dengan kehendak Allah SWT dengan taufik-Nya SWT. Oleh itu, banyakkanlah zikrullah, berdoa dan beramal soleh. Jadilah diri kita qudwah hasanah.

Barangkali antara indikator bahawa kita telah pun menjadi qudwah hasanah ialah: Adakah anak murid merindui kita? Adakah anak murid merindui sekolah kita?

Sebagai murabbi, kemahiran mendidik ummah pada era pandemik ini amat teruji. Bagaimanakah kita menjadikan proses pendidikan berkesan dan bermakna? Kita harus melaksanakan proses pendidikan dan pentarbiahan ke atas anak murid dengan ketiadaan sentuhan fizikal.

Malah dengan pelaksanaan PKP, pelaksanaan proses pendidikan dan pentarbiahan harus dilakukan jarak jauh, dalam talian dan bukan ‘face to face’. Suasana mencabar ini bukan sahaja ke atas para pendidik dan anak murid tetapi juga ibu bapa.

Proses ‘pentarbiahan’ dan ‘pentaadiban’ Allah SWT ke atas Rasulullah SAW walaupun secara fizikalnya kelihatan jarak jauh, tetapi hakikatya keimanan dan ketakwaan mendalam Rasulullah menjadikan Allah dekat kepada baginda. Keyakinan dan thiqah Rasulullah kepada Allah juga mantap dan jelas terbukti.

Para murabbi harus menjadikan diri mereka ‘dekat’ di hati anak murid. Agar mereka merindui kasih sayang dan tunjuk ajar murabbi.

Dari Abu Hurairah, bahawasanya Rasulullah SAW telah bersabda:

“Apabila manusia meninggal dunia, terputuslah segala amalannya, kecuali tiga perkara: Sedekah jariah, ilmu yang bermanfaat atau anak yang soleh yang mendoakanya.” (HR Muslim)

Maka bergembiralah saudara saudari sekalian kerana tidak perlu lagi memikirkan atau berusaha mencari peluang untuk mendapat amal yang bakal pahalanya tidak putus, walaupun roh sudah meninggalkan jasad. Semuanya sudah tersedia dalam kerja-kerja harian anda sebagai seorang pendidik.

Tingkatkanlah keazaman, kegigihan dan kesabaran dalam melaksanakan tugas. Ingatlah kepada ganjaran yang sangat besar disediakan oleh Allah SWT untuk saudara saudari.

IKRAM MUSLEH sentiasa komited memberi sokongan dan dokongan kepada para murabbi di IPI melalui beberapa inisiatif seperti kursus-kursus dan latihan profesionalisme keguruan dalam pelbagai jenis dan kategori, membantu dalam mencapai tahap jaminan kualiti yang memuaskan, pelaksanaan manhaj tarbiah di SRI-SMI, memantapkan ‘Good Governance’ dan ‘Best Practices’ serta pelaksanaan Tabung Kebajikan IKRAM MUSLEH (TAKIM).

Semoga Allah SWT memberkati usaha-usaha para pendidik semua, baik di sekolah atau dalam masyarakat, dan seterusnya, impian kita untuk membina sebuah negara rahmah akan tercapai.

Selamat Menyambut Hari Murabbi IKRAM MUSLEH 2020.

Profesor Dr Omar bin YaakobPengerusi Jawatankuasa PendidikanPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


2018: Bersama-sama Memacu Perubahan

Mendepani kita dewasa ini, negara terus berhadapan dengan pelbagai kemelut yang semakin meruncing dalam aspek politik kepartian yang sempit, jenayah korupsi, penyalahgunaan kuasa, ketirisan bajet, keadilan sosial yang meleset dan pengagihan kekayaan yang tidak adil.

Rakyat pula berhadapan dengan fenomena kemiskinan yang semakin mencengkam, jurang pendapatan yang bertambah meluas, kerosakan sosial dan akhlak yang semakin tenat, keruntuhan institusi-institusi keluarga yang semakin meningkat dan perpaduan rakyat yang kembali terancam.

Justeru, ia menuntut kita supaya melaksanakan tanggungjawab untuk mewujudkan pembaikan yang menyeluruh bagi memelihara manusia, nilai-nilai kemanusiaan, institusi-institusi kemasyarakatan dan persekitaran kehidupan dalam negara.

Menggerakkan usaha-usaha pembaikan tersebut memerlukan kerjasama semua pihak yang berazam, beriltizam untuk memperbaiki situasi negara dan mengangkat pelbagai kemelut yang sedang dihadapi serta memacu negara maju ke hadapan.

Oleh itu, perubahan ke arah situasi politik yang lebih baik, lebih sihat dan adil perlu dilakukan, yang akan mewujudkan ruang yang luas dan berkekalan bagi pembaikan perjalanan negara menuju negara rahmah untuk manusia dan alam semesta. Rakyat amat mendambakan satu perubahan ke arah mencapai kepimpinan negara yang kompeten dan berintegriti.

Semoga tahun baru 2018 ini, menjadi harapan IKRAM supaya situasi negara ini mula mengalami anjakan paradigma dalam pemulihan situasi politik, ekonomi, pendidikan, sosial dan lain-lain di samping mempertahankan keharmonian antara kaum dan agama.

“..Sesungguhnya Allah tidak mengubah apa yang ada pada sesuatu kaum sehingga mereka mengubah apa yang ada pada diri mereka sendiri…” (Ar-Ra’d 13:11)

Bersama-samalah kita memacu perubahan ini demi kesejahteraan negara yang lebih baik, insya-Allah.


Skor Indeks Negara Rahmah Sederhana, Namun Meningkat

PETALING JAYA – Kajian Indeks Malaysia Negara Rahmah (IMNR) 2022 yang dijalankan Pertubuhan IKRAM Malaysia (IKRAM) mendapati pencapaian kebangsaan bagi Ciri-ciri Negara Rahmah adalah pada paras sederhana dengan skor 6.47.

“Ia menunjukkan peningkatan daripada tahun 2021 yang mencatatkan skor 6.09,” kata Presiden IKRAM, Hj Badlishah Sham Baharin dalam sidang media pembentangan Laporan Kajian IMNR 2022 dengan kerjasama Kajian Dasar IKRAM (KADRI) hari ini di Hotel Armada, di sini.

Jelasnya, tiga ciri yang mendapat skor tertinggi ialah Institusi Keluarga yang Utuh (7.66), Hubungan Etnik dan Penganut Agama yang Harmoni (7.40), Masyarakat yang Berilmu, Berakhlak Penyayang (7.32).

“Ia menunjukkan Malaysia berada di landasan yang betul dan boleh ditambah baik dalam merealisasikan gagasan Malaysia Madani.”

Manakala tiga ciri yang mendapat skor terendah ialah Tadbir Urus yang Baik (5.68), Ekonomi yang Mampan (5.78) dan Kepimpinan yang Kompeten dan Berintegriti (5.80).

“Ini bermakna usaha-usaha yang dijalankan oleh Kerajaan Perpaduan dalam memperkemas tatakelola urusan pentadbiran kerajaan sangat signifikan untuk difokuskan terutama dalam membanteras rasuah sehingga ke akar umbi,” tegas beliau.

Kajian IMNR 2022 bertujuan meninjau persepsi masyarakat terhadap situasi kemajuan negara dalam pelbagai aspek melibatkan 2,006 orang responden di seluruh Malaysia, yang merupakan kajian kedua selepas dijalankan kali pertama pada 2021.

Ujar Badlishah Sham, walaupun skor indeks ini bukan satu petunjuk yang mutlak, ia telah memberikan satu nilai persepsi relatif masyarakat umum terhadap keadaan semasa negara.

“IKRAM melihat Indeks Malaysia Negara Rahmah ini dapat memberi salah satu gambaran ukuran terhadap usaha-usaha semua pihak dalam membangunkan negara.’

“Justeru, IKRAM sebagai sebuah NGO bersedia untuk bersama-sama meneruskan usaha membangunkan negara selaras dengan gagasan Malaysia MADANI.”

Menurutnya, IKRAM juga telah membentangkan hasil kajian IMNR 2022 kepada Menteri Perpaduan Negara, Datuk Aaron Ago Dagang dan berhasrat untuk membentangkannya kepada Perdana Menteri, Dato’ Seri Anwar Ibrahim bagi berkongsi dapatan dan bersama-sama merangka usaha ke arah membangunkan Malaysia Madani.

Hadir bersama dalam sidang media itu wakil-wakil kementerian dan agensi kerajaan daripada Kementerian Kemajuan Desa dan Wilayah, Kementerian Perdagangan Dalam Negeri dan Kos Sara Hidup (KPN), Jabatan Kebajikan Masyarakat (JKM), Unit Pemodenan Tadbiran Dan Perancangan Pengurusan Malaysia (MAMPU) Jabatan Perdana Menteri, Jabatan Agama Islam Wilayah Persekutuan (JAWI), Institut Kajian & Latihan Integrasi Nasional (IKLIN) dan Institut Tadbiran Awam Negara (INTAN).

Turut hadir rakan-rakan NGO antaranya MAKPEM, NCWO, SUARAM, KLSCAH, KOMAS, GBM, GEMA, Agora Society dan EWRF, serta badan penyelidik daripada KITA UKM, Emir Research, Merdeka Center, NASR dan Universiti Malaya, juga media Sinar Harian, Astro Awani, Berita Harian, Malaysiakini dan TV Al-Hijrah.

Buku Laporan Kajian Indeks Malaysia Negara Rahmah 2022 dilancarkan oleh Tn Fauwaz Hasbullah, Ketua Bahagian Kesejahteraan Keluarga, Lembaga Penduduk dan Pembangunan Keluarga Negara (LPPKN) mewakili Ketua Pengarah, Tn Hj Abdul Shukur Abdullah.

Menurutnya, IKRAM adalah rakan strategik LPPKN dalam program-program kekeluargaan antaranya Karnival Keluarga Utuh 2022 dan beliau mengucapkan tahniah kepada IKRAM kerana telah menghasilkan IMNR 2022.

Hadir sama Timbalan Presiden IKRAM, Tn Jusni Yusoff, Naib Presiden, Prof. Dr Hanim Salleh Setiausaha Agung, Hj Shahrul Aman Mohd Saari dan Ahli-ahli Jawatankuasa Pusat IKRAM, serta Pengara Projek IMNR 2022, Dr Hj Mustafa Din Subari.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Piagam Wanita Islam versi tiga bahasa dilancarkan

Pelancaran piagam tersebut disempurnakan oleh Naib Presiden IKRAM, Ustaz Haji Burhanuddin Lukman setelah merasmikan Wacana Hari Wanita Antarabangsa 2017 pada Sabtu, 18 Mac lalu di Crystal Ballroom, Mines 2 di sini.

Buku ini mengupas prinsip asas yang memberi pengiktirafan terhadap peranan, tanggungjawab dan hak wanita serta lelaki dalam semua aspek pembangunan diri, keluarga, masyarakat dan negara bagi mewujudkan umat pertengahan (ummatan wasatan).

Piagam Wanita Islam ini menekankan tiga penegasan utama iaitu mengiktiraf kepentingan peranan wanita dalam pembangunan diri, keluarga dan masyarakat yang mana peranan lelaki dan wanita adalah saling melengkapi.

Yang kedua, prinsip kesamarataan dan kesaksamaan lelaki dan wanita menurut nilai-nilai Islam diiktiraf dengan mengambil kira fungsi biologi dan peranan setiap jantina dan kemampuan mereka dalam memberikan khidmat terbaik kepada keluarga dan masyarakat.

Yang ketiga, mengiktiraf dan menuntut lelaki dan wanita berperanan dalam memantapkan dan mengukuhkan institusi keluarga.

Dalam pada itu, wacana yang diadakan ini bertujuan berkongsi pandangan Wanita IKRAM dalam isu-isu berkaitan pelaksanaan “Sustainable Development Goals” (SDG) bagi wanita dan keluarga di samping masyarakat untuk memahami aspirasi perjuangan wanita.

Sebelumnya pada April 2013, Wanita IKRAM telah melancarkan Piagam Wanita Islam dalam usaha menangani isu keganasan terhadap wanita dan usaha-usaha dimulakan dengan program pembangunan syariah atau jati diri lelaki dan wanita dalam masyarakat agar mereka faham betapa pentingnya keseimbangan dalam memenuhi tuntutan kebendaan, fizikal, spiritual dan emosi.


Cacar Monyet: California, Illinois Isytihar Darurat

Gabenor California, Gavin Newsom mengisytiharkan keadaan darurat di negeri itu pada Isnin akibat penyebaran virus Monkeypox (Cacar Monyet) bagi merancakkan usaha vaksinasi negeri.

Beliau berkata, California sedang berusaha segera merentasi semua peringkat kerajaan untuk menyekat penyebaran cacar monyet.

“Kami sedang berusaha mendapatkan sampel ujian, pengesanan jangkitan, dan perkongsian komuniti yang telah diperkukuh semasa wabak untuk memastikan bahawa mereka yang paling berisiko menjadi tumpuan untuk mendapatkan vaksin, rawatan dan pemulihan,” ujarnya dalam pengisytiharan itu.

Menurut data terbaharu Jabatan Kesihatan Awam negeri itu, kira-kira 800 kes cacar monyet telah disahkan di California.

“98.3 peratus daripada kes ini disahkan pada lelaki, yang kebanyakannya dianggap sebahagian daripada komuniti LGBT.”

Pada hari yang sama, Gabenor Illinois, J.B. Pritzker turut mengisytiharkan darurat ekoran meningkatnya wabak tersebut di negeri itu dengan 520 kes, ketiga tertinggi selepas New York (lebih 1,300 kes) dan California.

Menurutnya, virus ini sebahagian besarnya tersebar dalam kalangan lelaki yang melakukan hubungan seks dengan lelaki serta transgender.

Pejabat gabenor melaporkan bahawa California telah mengedarkan lebih daripada 25,000 dos vaksin daripada jumlah 61,000 dos yang diterima setakat ini, namun terdapat kekurangan beberapa vaksin di seluruh negara.

Sebelumnya, Gabenor New York, Kathy Hauckol mengisytiharkan darurat di negeri itu minggu lalu disebabkan penularan cacar monyet yang berterusan.

“Saya mengisytiharkan darurat bencana untuk mengukuhkan usaha berterusan kami untuk bertindak balas terhadap wabak itu,” ujarnya melalui Twitter.

Dalam pada itu, beliau mendedahkan bahawa lebih daripada satu kes daripada setiap empat kes penyakit di Amerika Syarikat adalah di New York.

Sehingga 29 Julai, New York mempunyai sejumlah 1,383 kes cacar monyet yang disahkan, menurut jabatan kesihatan negeri itu.

Terdahulu, Sepanyol dan Brazil, dengan perbezaan kecil antara Jumaat dan Sabtu lalu, mengumumkan tiga kematian pertama di luar Afrika mereka yang dipercayai dijangkiti cacar monyet, tanpa mengetahui sama ada virus itu adalah punca kematian ini.

Ini menjadikan jumlah kematian yang direkodkan secara global sejak Mei kepada lapan, selepas lima kematian pertama dilaporkan di Afrika, di mana penyakit itu dianggap endemik dan pertama kali ditemui pada manusia pada 1970.

Di Sepanyol, Kementerian Kesihatan melaporkan kematian kedua yang dikaitkan dengan cacar monyet, sehari selepas pengumuman yang dipercayai kematian pertama yang dikaitkan dengan wabak semasa di Eropah.

“Daripada 3,750 pesakit itu, 120 telah dipindahkan ke hospital dan dua meninggal dunia,” kata kementerian itu dalam laporan, tanpa menyatakan tarikh kematian kedua.

Beliau mengesahkan bahawa si mati adalah lelaki muda, dan mengesahkan bahawa analisis telah dijalankan untuk mengumpul lebih banyak maklumat epidemiologi mengenai dua kes itu.

Di Brazil, seorang lelaki berusia 41 tahun yang dijangkiti virus tersebut meninggal dunia di Belo Horizonte di tenggara negara itu, menurut Sekretariat Kesihatan Negeri Minas Gerais, sambil menjelaskan bahawa dia dimasukkan ke hospital kerana keadaan perubatan serius yang lain.

“Adalah penting untuk ditekankan bahawa dia mengalami komorbiditi yang serius, supaya tidak menimbulkan panik dalam kalangan orang ramai,” kata Menteri Kesihatan Minas Gerais, Fabio Baqueriti, sambil menjelaskan pesakit itu sedang menjalani rawatan kanser.

Menurutnya, kematian berkaitan dengan penyakit ini masih sangat rendah.

Kementerian Kesihatan Brazil merekodkan kira-kira 1,000 kes cacar monyet, kebanyakannya di negeri Sao Paulo dan Rio de Janeiro, yang terletak di tenggara negara itu.

Sebelumnya pada 24 Julai, Pertubuhan Kesihatan Sedunia (WHO) mengisytiharkan tahap amaran tertinggi darurat kesihatan awam antarabangsa untuk meningkatkan usaha memerangi cacar monyet, juga dikenali sebagai simian orthopoxvirus.

Menurut WHO, lebih 18,000 kes cacar monyet telah direkodkan di seluruh dunia sejak awal Mei di luar kawasan endemik Afrika.

“Memandangkan cacar monyet terus merebak di Eropah, kami menjangkakan akan melihat lebih banyak kematian,” kata Catherine Smallwood, Ketua Pegawai Darurat WHO untuk Eropah, dalam satu kenyataan.

Beliau menekankan bahawa matlamatnya adalah untuk menghentikan penularan jangkitan dengan cepat di Eropah dan menghentikan wabak penyakit itu.

Gejala pertama penyakit ini adalah suhu tinggi, nodus limfa bengkak dan ruam yang menyerupai cacar air.

Bagaimanapun, Smallwood menegaskan bahawa dalam kebanyakan kes, pesakit pulih tanpa memerlukan rawatan.

Ketua Pengarah WHO, Tedros Adhanom Ghebreyesus mengumumkan bahawa penyakit itu telah dilaporkan di 78 negara dan 70 peratus kes tertumpu di Eropah dan 25 peratus di Amerika.

Pada masa ini, WHO menekankan bahawa tiada vaksin tersedia untuk semua orang dan mengesyorkan agar keutamaan diberikan kepada mereka yang paling berisiko, yang sakit, dan mereka yang merawat atau mengenal pasti penyakit itu.

Dalam pada itu, para saintis yang menasihati WHO mengenai cacar monyet berkata, peluang untuk menghentikan penyebaran penyakit itu semakin berkurangan kerana bilangan kes meningkat dua kali ganda setiap dua minggu, menunjukkan bahawa virus cacar monyet boleh bertahan selama berbulan-bulan.

Memetik pandangan saintis dari seluruh dunia, menyediakan ramalan untuk melebihi tempoh ini adalah lebih kompleks, dan mereka menjangkakan bahawa penyebaran jangkitan akan berterusan selama beberapa bulan dan mungkin lebih lama.

WHO di Eropah menjangkakan jumlah jangkitan akan mencecah lebih 27,000 menjelang 2 Ogos di 88 negara, meningkat daripada 17,800 kes di kira-kira 70 negara dalam banci terkini.

Realitinya, sebahagian besarnya mengabaikan kehadiran penyakit itu di bahagian Afrika selama beberapa dekad, tetapi kes jangkitan mula muncul pada Mei lalu di luar negara di mana ia adalah endemik, dan di luar Afrika penyakit itu tersebar terutamanya di kalangan lelaki yang melakukan hubungan seks dengan lelaki.

Selain itu, pakar mengatakan bahawa penyebaran semasa mungkin membawa kepada mutasi virus yang menjadikannya lebih berkesan dalam penyebaran antara manusia.

Minggu lalu, saintis Jerman mengeluarkan kajian yang menemui mutasi dalam satu daripada 47 kes jangkitan dan menyimpulkan bahawa ia boleh membantu virus merebak dengan lebih mudah.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ke Arah Negara Rahmah Yang Mesra Kesihatan Mental Rakyat

Pertubuhan IKRAM Malaysia (IKRAM) mengucapkan selamat menyambut Hari Kesihatan Mental Sedunia (10 Oktober 2016). IKRAM menyokong usaha-usaha semua pihak dalam memberi kesedaran mengenai kepentingan kesihatan mental.

IKRAM percaya kepada pembangunan insan yang menyeluruh merangkumi kesihatan fizikal, kesihatan mental, kesejahteraan sosial dan kesihatan spiritual. Kecelaruan akhlak berlaku apabila pembangunan psikospiritual tidak seimbang dengan pembangunan fizikal dan sosial.

Kajian Kesihatan dan Morbiditi Kebangsaan 2015 mendapati satu daripada tiga orang rakyat Malaysia mengalami isu berkaitan dengan masalah kesihatan mental. Fenomena ini sangat membimbangkan IKRAM sebagai sebuah pertubuhan dakwah, tarbiah dan kebajikan yang mempunyai objektif melahirkan psikospiritual rakyat yang positif dari segi tingkah laku, kognisi dan emosi.

IKRAM, sejak awal penubuhannya telah berusaha bersungguh-sungguh untuk mengintegrasi perspektif kesejahteraan psikospiritual dari segi kognitif, psikomotor dan afektif bukan sahaja dalam program-program usrah dan tarbiah tapi juga dalam program-program kemasyarakatan yang berkaitan kekeluargaan (melalui Jawatankuasa Pemantapan Keluarga Ahli dan wadah PAKSI-IKRAM), remaja (melalui wadah IKRAMTeens dan Raudhatus Sakinah), kanak-kanak (melalui wadah IKRAM Junior), belia (melalui wadah GEMA), undang-undang (melalui Biro Perundangan), khidmat masyarakat (melalui Jawatankuasa Khidmat Masyarakat dan wadah i-Bantu) dan kerja-kerja kemanusiaan (melalui Jawatankuasa Pembelaan Umat Sejagat dan wadah MyCARE).

Malah, sesuai dengan fokus Hari Kesihatan Mental Sedunia tahun 2016 tentang kepentingan pertolongan cemas psikologi atau psychological first aid (PFA), IKRAM turut melatih ahli-ahlinya tentang PFA sebelum dihantar ke misi-misi kebajikan dan kemanusiaan.

Pada bulan Mac 2016, IKRAM telah menubuhkan satu unit yang dikenali sebagai Psikospiritual IKRAM (PSI) bagi mengumpulkan pakar-pakar dan pelatih-pelatih dalam kalangan ahli-ahli IKRAM dalam bidang psikiatri, psikologi, kaunseling, kerja sosial dan pendidikan khas.

Dengan moto ‘Profesional, Islamik dan Saintifik’, PSI berusaha untuk menjadi unit profesional utama dalam perkembangan holistik insan. Prinsip yang ditekankan ialah ketenangan psikospiritual dalam kehidupan dan peningkatan hubungan profesional antara ahli-ahli profesional psikologi dalam IKRAM dengan ahli-ahli IKRAM dan masyarakat umum.

Menurut Menteri Kesihatan, Datuk Seri Dr. S. Subramaniam, kerajaan Malaysia sedang membentuk satu pelan tindakan strategik kesihatan mental kebangsaan untuk tempoh lima tahun akan datang (2016-2020) bagi mengawal peningkatan permasalahan mental dalam masyarakat Malaysia.

Menyokong usaha kerajaan Malaysia ini dan menyedari keperluan memelihara kesihatan mental ahli-ahli IKRAM, IKRAM merancang untuk mewujudkan polisi kesihatan mental pada tahun 2017 yang akan dinamakan sebagai Polisi Kesejahteraan Psikospiritual IKRAM.

Diharapkan polisi ini dapat memberi panduan kepada kepemimpinan, agensi, institusi, naqib-naqib usrah dan ahli-ahli IKRAM seluruhnya tentang tindakan, saluran dan rujukan pakar yang tepat dalam menghadapi isu kesihatan mental dalam kalangan ahli-ahli IKRAM mahupun dalam masyarakat, sama ada melibatkan intervensi di peringkat primer, sekunder mahupun tertier.

Diharapkan juga polisi ini dapat mengurangkan stigma, silap faham dan pandangan serong terhadap penyakit dan pesakit mental seperti tergesa-gesa menganggap penyakit mental berpunca daripada kurang iman hingga pesakit mungkin tidak mendapat rawatan sewajarnya.

Dengan ini, IKRAM ingin mencadangkan supaya semua pihak untuk:

Semoga usaha-usaha ini akan membantu membina Malaysia sebagai negara rahmah, insya-Allah.

Dr Hj Mohd Parid Sheikh AhmadPresidenPertubuhan IKRAM Malaysia

WORLD MENTAL HEALTH DAY WISHESToward a Caring (Rahmah) Nation that is Mental Health-friendly to its People

Pertubuhan IKRAM Malaysia (IKRAM) would like to express its best wishes during the World Mental Health Day of 10 October 2016. IKRAM supports any effort by all parties in raising the awareness on the importance of human health consisting of physical health, mental health and spiritual health.

The National Research on Health and Morbidity 2015 found that one out of three Malaysians are having issues related to mental health problems. These findings are a main concern to IKRAM as a da`wah, tarbiah and charity-based organization whose objective is to develop a positive psychospirituality environment among the people in terms of the behavioural, mental and emotional aspects.

IKRAM, as early as during its founding year, has been very serious in integrating the psychospiritual well-being aspect not only in its tarbiah (education) and usrah (study-circles) programmes, but also in its community programmes related to the family (through Jawatankuasa PeKA and PAKSI-IKRAM), adolescents (through IKRAMTeens and Raudhatus Sakinah), children (through IKRAM Junior), youth (through GEMA), law (through Biro Perundang), community services, (through Jawatankuasa Khidmat Masyarakat and i-Bantu) and humanitarian endeavour (through Jawatankuasa Pembelaan Umat Sejagat and MyCARE).

In fact, in line with the theme of World Mental Health Day 2016 on the importance of psychological first aid (PFA), IKRAM has trained its members on PFA before sending them to charity and humanitarian missions.

On March 2016, IKRAM had established a unit known as Psikospiritual IKRAM (PSI) to unite experts and trainees among IKRAM members in the field of psychiatry, psychology, counselling, social works and special education.

With its motto ‘Professional, Islamic and Scientific’, PSI aims to be a major professional unit in human holistic development with an emphasis on psychospiritual well-being in life, and to increase professional relationships between psychology-related professionals in IKRAM and IKRAM members and also the general community.

According to the Minister of Health, Datuk Seri Dr. S. Subramaniam, Malaysian government is developing a strategic five-year plan (2016-2020) to control the increase of mental problem cases among Malaysian society.

To support this great effort by the Malaysian government, and realising the need to care for the mental health of its members, IKRAM plans to develop a mental health policy in the year 2017 which will be known as IKRAM’s Psychospiritual Well Being Policy.

It is hoped that this policy will be able to give guidance to the leaders, agencies, institutions, naqibs (study-circles’ leaders), and all members of IKRAM on the correct ways and actions in dealing with mental health issues among IKRAM members and also among members of the society – be it involving primary, secondary or tertiary interventions.

Therefore, IKRAM would like to suggest for all parties to:

May these efforts help building Malaysia toward a rahmah-nation, insya-Allah.

Dr Hj Mohd Parid Sheikh AhmadPresident Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 250 aktivis IKRAM sertai Street Dakwah anjuran MAIS

Seminar Cabaran Da’ie Kontemporari 2012 diadakan di Kolej Universiti Islam Antarabangsa Selangor (KUIS) pada Sabtu sementara Program Jelajah Keamanan @ Street Dakwah dilancarkan pada Ahad oleh Pengerusi MAIS, Dato’ Setia Haji Mohamad Adzib Mohd Isa di Masjid Negeri, Shah Alam dan digerakkan di sekitar daerah-daerah di Selangor. Turut hadir dalam pelancaran, YDP IKRAM Selangor, Prof Madya Ustaz Hasanuddin Mohd Yunus.

Antara objektif seminar  adalah untuk  meningkatkan kesedaran cabaran dakwah kepada pendakwah kontemporari, meningkatkan kemahiran dakwah dalam menyampaikan risalah Islam dan mempersiapkan para pendakwah untuk mendekati golongan bukan Islam.

Seminar tersebut berjaya menyuntik semangat para peserta untuk menjalankan dakwah lapangan juga dikenali sebagai “Street Dakwah” yang berlangsung keesokannya di mana sembilan kawasan telah dipilih di sekitar Negeri Selangor.

Lebih 250 aktivis dakwah IKRAM seluruh Selangor menyertai program teori dan praktikal dua hari ini daripada 700 peserta yang hadir. Selain aktivis IKRAM, turut menyertainya ialah aktivis IIS, Kader Dakwah MAIS, MACMA Cawangan Selangor, International Muslim Women’s Union, Skuad Mubaligh Selangor, PERKIM, Islamic Outreach ABIM, Panel Dakwah Muallaf, aktivi dakwah , mahasiswa IPT termasuk mahasiswa USIM Nilai.

Pada Ahad 25 Nov 2012, semua peserta bagi setiap daerah telah berkumpul di tempat yang telah ditentukan berdasarkan perbincangan yang dibuat. Kemudian, peserta akan mula bergerak ke lokasi dakwah masing-masing dalam kumpulan kecil. Antara daerah di Selangor yang terlibat ialah Ampang Jaya, Hulu Selangor, Hulu Langat, Gombak, Kuala Selangor, Kuala Langat, Shah Alam, Klang, Subang Jaya termasuk Nilai, Negeri Sembilan.

PENGALAMAN DAKWAH STREET DI BEBERAPA DAERAH

Selepas mendengar taklimat daripada fasilitator di Masjid Al-Azim Pandan Indah, peserta berlepas ke beberapa lokasi; Spectrum, TESCO Ampang , Ampang Point, Pandan Capital dan Hospital Ampang Puteri. Dakwah Street tamat pada jam 4.00 petang dengan pelbagai perkongsian pengalaman peserta, termasuk pengalaman manis mengenai pengislaman seorang ahli perniagaan berbangsa Cina berumur 76 tahun.

Foto: Ampang Jaya dan Kuala Langat (gambar 3)

Selepas taklimat ringkas, team Street Dakwah disusun ke 6 lokasi ke kedai-kedai dan pasaraya sekitar pekan Banting. Peserta telah menemui lebih 200 responden sepertimana bilangan yang disasarkan, hanya  57 responden yang bersedia memberikan maklum balas dalam borang yang disediakan. Pemerhatian awal, kebanyakan responden menolak untuk ditemubual. Sebahgian besar responden selesa berkomunikasi dalam bahasa Inggeris.

Peserta Street Dakwah disertai  45 orang dan dipecahkan kepada lima lokasi iaitu di sekitar Pasaraya Ong Tai Kim, Festival City, Selayang Mall, Pasaraya NSK City Selayang dan Pasaraya Giant Batu Caves. Sebelum aktiviti Street Dakwah praktikal dijalankan para sukarelawan telah dikumpulkan di Masjid As-Syarif, Simpang 3 Gombak jam 9.00 pagi untuk menyiapkan beg-beg yang akan dihadiahkan kepada para responden.

Setiap beg diisikan biskut, 3 risalah berbahasa Melayu, 3 risalah berbahasa Inggeris dan 1 pelekat kereta. Lebih 800 beg telah disiapkan. Penyediaan beg-beg disiapkan dalam masa satu jam dan dalam jam 10.15 pagi semua peserta berlepas ke lokasi yang masing-masing ditugaskan.

Hasil daripada Street Dakwah, sebanyak 264 borang kajiselidik telah dikembalikan. Terdapat 2 orang responden yang sangat hampir untuk menerima syahadah. Mereka akan disantuni selepas ini kerana sikap keterbukaan yang sangat positif. Sebelum beredar para peserta telah dikumpulkan semula di Masjid As-Syarif untuk sesi perkongsian pengalaman aktiviti yang telah dijalankan. Para peserta bersurai sebelum masuk waktu Asar.

Foto: Gombak, Shah Alam dan Klang

Seramai 29 peserta telah berkumpul di Masjid Negeri, Shah Alam. Peserta diberikan barang-barang berupa beg, pelekat kereta, snek, beberapa pamflet dan borang kaji selidik. Setiap peserta dikehendaki membawa 20 beg yang berisi barang-barang tersebut untuk diberikan pada responden.

Peserta diagihkan ke empat lokasi iaitu Sri Muda, Kota Kemuning, Space U8 TTDI Jaya dan Setia Alam. Kebanyakan bangsa India memang memberi respon yang baik untuk disantuni berbanding bangsa Cina yang memang sukar untuk disantuni  dan memerlukan kemahiran tersendiri untuk didekati. Ada juga responden berbangsa Kadazan dan Iban dari Sabah yang memberi respon yang baik. Beberapa responden juga ada yang berpotensi untuk syahadah sekiranya rajin didekati selepas ini.

Seramai 42 peserta dari Klang berkumpul di Shah Alam dan bergerak ke 6 lokasi iaitu TESCO Setia Alam, Klang Parade, JUSCO Bandar Baru Klang, Bandar Klang, TESCO Pandamaran, Giant Bandar Botanic dan Pusat Beli Belah AEON. Hampir 400 responden ditemui dan lebih 180 yang mahu mendengar dan terlibat dengan kaji selidik, yang lainnya menolak untuk mendengar.

Pengalaman menarik peserta ialah ada yang dihalau daripada premis perniagaan, ada yang guna pakai dan buka kaunter yang sedia ada, ada yang diminta tunjukkan permit mengedar bahan, ada yang diminta surat kebenaran dan sokongan, ada yang kenderaan mereka pancit tayar sebelum sampai ke medan dan ada yang bertemu responden yang sokong serta ingin hudud dilakasanakan.

Seramai  45 peserta Street Dakwah dan dibahagikan kepada beberapa lokasi. Dengan hidayah Allah, seorang India telah memeluk Islam di lokasi TESCO Bukit Beruntung. (Gambar kanan – keratan akhbar Sinar Harian 28 November 2012 sekitar dakwah di Hulu Selangor)

Peserta Street Dakwah USIM Nilai (gambar kiri) bergerak ke lima lokasi iaitu TESCO Nilai, Giant, INTI College, KTM Nilai dan Semarak untuk membuat kajian berkenaan persepsi masyarakat non-Muslim tentang keamanan sejagat dan mengharapkan dapatan kajian tersebut akan mengwujudkan lebih banyak persefahaman antara pelbagai bangsa dan agama ke arah masyarakat yang harmoni.

Pelbagai respon yang diterima daripada responden dan semestinya pengalaman tersebut amat berharga untuk mengorak langkah lebih jauh dalam dakwah kepada non-Muslim. Di samping itu, para peserta juga dapat menghayati hakikat dakwah Rasulullah Sallallahu Alaihi Wasallam di mana ketika mengedarkan risalah dan borang kajian, ada yang memberi respon yang positif dan ada juga yang berpaling.

Semoga usaha MAIS, IKRAM Selangor, IIS dan beberapa NGO Islam dalam menjalankan Dakwah Street memberi respon positif non-Muslim terhadap Islam sehingga ada responden yang memeluk Islam dan ramai responden yang berminat untuk mendalami Islam. Usaha proaktif sebegini perlu digembleng dari masa ke semasa supaya lebih ramai non-Muslim berminat memeluk Islam dengan cara dakwah yang santai, harmoni dan berhikmah insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Apa yang bidang psikologi dan ahli psikologi tawarkan kepada kemanusiaan?

1. Apa itu psikologi dan apakah yang dilakukan oleh ahli-ahli psikologi?

Psikologi saintifik melahirkan ilmu mengenai tabiat dan perkembangan pemikiran, emosi dan tingkah laku manusia di peringkat individu dan peringkat masyarakat.

Psikologi ialah satu disiplin saintifik yang berautonomi yang diaplikasikan dalam hampir setiap aspek pengalaman manusia yang tidak terbatas. Ahli psikologi bekerja di pelbagai latar iaitu lokasi-lokasi di mana kefungsian manusia adalah relevan.

Psikologi saintifik memberikan kefahaman yang mendalam tentang tingkah laku manusia dalam konteks sosial, budaya dan bahasa. Ahli psikologi memainkan peranan menyokong kesihatan dan kesejahteraan global dalam kerangka hak-hak manusia dengan matlamat untuk memperbaiki kehidupan.

2. Mengapa kerajaan memerlukan psikologi dan ahli psikologi?

Kerajaan boleh memperolehi manfaat manusiawi dan kewangan apabila ahli psikologi diiktikraf dalam memberi sumbangan bebas yang kritikal terhadap usaha mengurangkan penderitaan dan meningkatkan kualiti kehidupan.

Faktor-faktor sosial yang mempengaruhi kesihatan, pendidikan, makanan dan zat yang cukup, taraf kehidupan yang sesuai, peluang pekerjaan dan layanan yang adil telah diakui sebagai hak asasi manusia yang dibangunkan oleh United Nations Sustainable Development.

Kegagalan untuk menangani cabaran kesihatan mental seperti kemurungan dan keresahan yang biasanya merupakan akibat daripada kurangnya perhatian diberikan kepada faktor-faktor sosial telah menyebabkan kos ekonomi global sebanyak USD1 trilion setahun dari segi kerugian prodkutiviti.

Walau bagaimanapun, pencegahan dan intervensi kepada keadaan kesihatan psikologi terbukti kosnya bermanfaat. Apabila psikologi saintifik diaplikasikan dalam konteks di mana manusia tinggal, bekerja dan berlibur, potensi dan produktivi meningkat.

Walaupun telah wujud perkhidmatan yang menjimatkan wang dan efektif secara klinikal terhadap penduduk yang berisiko atau penduduk yang menunjukkan simptom kecelaruan mental, majoriti golongan muda dan dewasa di kebanyakan negara di dunia tidak mendapat rawatan psikologi kerana sumber yang terhad, stigma dan kekurangan penyedia penjagaan kesihatan.

3. Apa yang unik tentang psikologi dan ahli psikologi?

Ahli psikologi memahami kajian berkaitan biologi, sosial dan persekitaran, dan terlatih untuk mengaplikasi bukti kukuh untuk  memperbaiki kehidupan manusia merentas budaya dan bahasa. Untuk menjadi ahli psikologi, seseorang mestilah menunjukkan ilmu dan standard profesional, saintifik dan etika yang tinggi.

Latihan lanjutan ahli-ahli psikologi menekankan autonomi teknikal dan saintifik serta peranan yang bebas dalam pasukan pelbagai disiplin untuk mempromosi kesejahteraan manusia dalam setiap aspek kehidupan manusia (contohnya kekeluargaan, sekolah, universiti, kesihatan, tempat kerja, perkhidmatan awam dan komuniti – sekadar menyebut beberapa nama).

Ahli-ahli psikologi bekerja dengan cara mengaplikasikan kaedah saintifik dan skil diagnosis, penilaian dan penaakulan sebagai pelengkap dalam memberikan pendekatan komprehensif dan integratif kepada kesihatan manusia.

Mengupah ahli psikologi untuk peranan membuat keputusan secara bebas selari dengan latihan lanjutan yang dilalui oleh mereka. Apabila dunia menghadapi krisis tanpa amaran, sumbangan ahli-ahli psikologi dalam menghilangkan impak fizikal, emosional dan mental yang dihadapi oleh individu, kumpulan dan komuniti adalah kritikal.

Terjemahan: Dr Alizi Alias, Ahli Psikologi Organisasi dan Pengerusi Psikospiritual IKRAMFB: https://fb.com/dralizialiasSumber: https://bit.ly/humanity-needs-psychology

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…